Лента событий ВААК
АААК Жвандрыпщи Хыпсти кытква рпны апхьагIвчва рыхъазла айъазагIв дъадзаным агIвычIвгIвыс йапхъахауа цхърагIара шйурадзушла атшыбжьараква акIвнаршатI.
Жвандрыпщи Хыпсти кытква рапхьартаква рпны агIвычIвгIвыс йапхъахауа медицина цхърагIара шйурадзушла атшыбжьараква апхьагIвчва 78-гIв рылан. Атренингква Адуней апсуа-абаза конгресси МЧС аъачIвагIагIв Амычба Индири йадыргалтI. АпхьагIвчва агIвычIвгIвыс данмахра, йчважь анбылра, амара йхъа йанташра, закI ангIайыцхIара, йыбыгIв аншIчIвара, удын анйыквшвара, йща ангIаджвыквылра йчпара атахъу рархIвтI. Йазалху атшыбжьага апны агIвычIвгIвыс йгвы райшата уаквымсуа йшучытIуши псып шйурауаши ддырбатI.
«Апсуара амгIващквала» абаркIыра: Атара, Лащкьындар, Кындыг кытква рпны йакIвшаз айззараква.
АгIатраква рабаркIыра «Апсуара амгIващквала» апкъ йтата ажурналист Бебиа Екатерина Атара, Лащкьындар, Кындыг кытква рпны «Апсуара» йазынархаз айззараква шакIвшаз гIалырбитI. Асквш 2009 агIан йанырцIатI.
АААК макъымршIыйарала апроект шакIвшаз йалапштI.
Адуней апсуа-абаза конгресс чкIвыныргIи физкультури тшауацIдрыхрала ахъвшара амакъымршIыйагIв, амакъымалацIагIв Марыхвба Абзагв дрыцта йадыргалыз макъымршIыйарала апроект шакIвшаз йалапштI. https://abaza.org/abq/1126
АААКи Апсны Ахъахчара а-Министерстви йацынха йшауаш йалачважватI.
Апсны Республика Ахъахчара аминистр йтарагылыгIв Бжаниа Давид, Ахъахчара а-Министерства аппарат аунашвахъцIагIв Кортава Вадим йгьи Ахъахчара аминистр йкьангьашагIв Чолариа Томас АААК ЙхIаракIу асовет аунашвачпагIв Эгьзакь Мусса йрайгван а-Конгресс ауысхарта апны йсасытI.
Йызлачважваз ауысква щардапI, ауат йрыуапI пычIв айсра азрыхIазырра гIащтIыххра, айсра ъачIвагIаква йырпщылу дырра хIаракIы гIацIгара. Анйара апны АААКи Апсны Ахъахчара а-Министерстви йацыта йдырхъйа йауаш апроектквагьи йрыквчважватI.
«ХIызту агIамта айсра уыс арыпхьара амагIны дупI. Апсны Ахъахчара а-Министерства йапхьарныс зтахъу чкIвыныргIа Россия йагьу йхIаракIу айсра апхьартаква рпны дырра шрызгIацIгуш йырцхърагIитI. Ауи дырра бзи заура зтахъу рыхъаз цхърагIара дута йхIпхьадзитI», – йгIаликIгIатI Бжаниа Давид.
Анйара пхата йакIвшатI. Апхъахьыла ацынхара щата азыщтIарцIатI. ДукI йнамихуата а-Конгресс агвып а-Министерствагьи рыцта ъачIвагIагIалхрала АААК апроектква рыуа закIы апкъ йтата зджьара йцуштI.
Апсуа-абаза уагIахъа йгIарылцIыз йбергьльу агIвычIвгIвысква йырхIвата «пхьынцIыгIва гIазшIалыз» ажваква.
«КIавкIаз: акультураква ралысырта»: Санкт-Петербург апны МАЭ РАН КIавкIазла ахъвшара асеминар акIвшатI
Санкт-Петербург йаъу антропологии этнографии рмузей (Кунсткамера) апны ноябрь а 23 атшын МАЭ РАН КIавкIазла ахъвшара йаднагалыз «КIавкIаз: акультураква ралысырта» семинар акIвшатI. https://abaza.org/abq/1123
АААКи Лагулаа Беслани «Аимцакиачара» фильм апшыгIвчва йддырбатI.
Апремьера Адуней апсуа-абаза конгресс ауысхарта апны ноябрь а 23 атшын йакIвшатI. Афильм «Амазара» проект апкъ йтата йхъырхтI. https://abaza.org/abq/1122
АААК Ачандара кыт апны ъачIвагIагIалхрала атшыбжьара акIвнаршатI.
УахьчIва аъачIвагIаква йгьапшым йгьи щардапI, ауат сквшигIадза йрылахIитI йгьи тшырпсахитI. Уыззычпу, упсы бзи йабауа уыс шпагIалухуаш, тшыззубжьуш запшнархарайа, уабапхьуш – тамамта йадгалу ъачIвагIагIалхрала анхара чкIвыныргIа арат магIын ду зму азцIгIараква рджьауапква гIарауырныс йырцхърагIитI. Арыпхьарали згIвадарахчарали жвлара джьгаррали АААК ахъвшара ъачIвагIагIалхрала йызкьазууыз атшыбжьара Гвдауыта район йаланакIуа Ачандара кыт апны йакIвнаршатI.
Атренинг йгIадрайгватI АГУ азъазара ахъвшара йапхьауа Аджьынджьал Амина, агроинженер хъвшара йапхьауа Багателиа Айнар, физика-хIисапчпара хъвшара йапхьауа Касландзиа Нестор, МГИМО дуней журналистикала ахъвшара йгIалгаз Чкадуа Наала. Пхата йадгалаз анйара апны асасчва АААК ахъвшара аунашвачпагIв Хагба Изольди аъачIвагIагIв Хьышба Науыри рыцта апхьагIвчва йрачважватI, дыррагIацIгарали нхарта гIаурали дара руысква шалыз рархIвтI.
ЧкIвыныргIа ауат йырхIвуз йрымаджьащахъвата йаздзыргIвуан, азцIгIара рыртуан, айчважвара йалалуан. АщардагIв ари апш айчважвара йапхъахауата йалан. Атшыбжьара аналга апхьагIвчва аколледжква рпны апхьара йшнарахвуа йгьи йшадрыпхьауа зну абуклетква рыларшатI, абадыргаква амырдатI.
ЪачIвагIагIалхрала апроект йхIаракIу йгьи йазалху квтанай дыррагIацIгара йапшым анархараква чкIвыныргIа йшырдыруаш йазынархапI. Апроект джвыквлищтара ари йжвипщхауа анйарата йакIвшатI.


Трыкв адиаспора цхърагIара йазыбжата Апсны йгьи Лагъь КIавкIаз айщчва республикаква рпны йбзазауа атгIачваква рыхъазла гъын чгIвыча гIарщтитI.
Трыкв адиаспора йгIарщтийыз агвчIагIвчпара цхърагIара, йалкIгIата ахвыцквагьи адуквагьи йырзалху гъын чгIвычата комплект 1200, атрыкв къала Бартын йгIатырган Апсны йгIаргтI. Ауи аунашва АААК апортал йгIадйырдыртI а-Конгресс архъйагIв секретарь Гицба Инар.
АцхърагIара ауыс гIаджвыквызцIаз, а-Конгресс ауатыкв йгIатазцIаз АААК ЙхIаракIу асовет йалу ХIапIатI АхIмад йакIвпI.
«А-Конгресс ари агIаджвыквцIара абгата йацыркIтI. Трыквшта апны ахIатлара анхIазырха Апсны аунашвачпагIвчва тшырзынахIырхатI ауи гвчIагIвчпара цхърагIарата йырпхьадзарныс. Датшагьи хIрынйан хIрачважватI цхърагIара йазыбжу атгIачваква йрыдынхалуа ажвлара адкIылараква рунашвапчпагIвчва йгIаргуа ачгIвыча йызквнагу йшырзыршуш апшта», – йхIватI Гицба.
Ауи йшипхьадзауала, ари апш цхърагIара амагIны датша нархарагьи амапI, йшпакIву ухIварыквын рапхъанчIви псадгьыл апны абари йапшу амальквала адиаспора ркъару айщчвара зрыбагъьауа, жвлара магIны зму апроектква йрыларцIарныс рылшитI, ауипхьадза хIабашталагIвчва рцри хакв йтамызтынгьи Апсны абзазара уысква йрылата йшгIамгIвайсуа рылархIвитI.
АААК архъйагIв секретарь йшихIвазла, йгIаргыз ачгIвычаква аналырхра амщтахь агвчIагIвчпара адкIыларакви дари цхърагIара йазыбжу атгIачваква гIадрыбергьыльта йырзыршуштI. АчгIвычаква рызбжа цхърагIара йазыбжу атгIачваква рыхъазла Лагъь КIавкIаз айщчва республикаква йырзырщтиуаштI.
АцхърагIара ауыс гIазрыкIапыз АААК ЙхIаракIу асовет йалу ХIапIатI АхIмад ахабарргарта портал йшгIарайхIвызла, абари йапшу ацхърагIара Апсны йтабзазауа райщчва сквшщарда руарала йгIаддрадзитI. СынчIва Апсны абзазагIвчва рыхъазла цхърагIара адыркIылра апхъала йазалху хъвдаквцIара нкъвызгауа Апсны ргIащтийыгIв Харазия Вадимгьи АААК ЙхIаракIу асовет йалаквугьи йрачважватI.
«ХIара цхърагIара хIахIвауата Трыкв апны атекстиль компания пхатшаква тшырзынахIырхатI, ауат швабыж хIырзыразпI. АгвчIагIвчпара цхърагIара ркъарула йадыркIылтI зщала атрыкв, акурд, апсыуа, агвхъауа уагIахъаква йрыуу архарджьыгIвчва. ЙангIаджвыквхIцIа йгIашIарышвта мурадта йхIыман а-Конгрессгьи алата ацхърагIара зхъахIара мачIу атгIачваква согIата йдхIрадзарныс», – йхIватI ХIапIатI АхIмад.
Ауи йшихIвазла, акомплект 1200 рпны 400 саби чгIвычапI, 250 хъацIа чгIвычапI, 550 пхIвыс чгIвычапI. АчгIвычаква шIыцдзапI, архарджьыгIвчва рынхартаква рпны рейша йгIапшцIыргатI.
«ЦхърагIара гIахIдрадзарныс хIара архарджьыгIвчва рхъатала тшырзынахIырхатI, ауи йамагIнызлуш, зъара йнадзуш хIгьаламчважватI, дара-дара йщаквдыргылтI. УадыргIвана анхартаква хIгIарыкIвшумцара йгIапшцIыгIгахтI, хIазсакъуа йамгвахIцIан Апсны йхIщтитI», – йгIахIгвынйыргIвытI ХIапIатI.
ЙхIаракIу асовет йалу ари агIвычIвгIвыс йшипхьадзауала, арат ауысква здинла, зыбызшвала, зуагIахъарала йапшым ауагIа рагвынгIвра, рацIагылра дыргвышхвитI. Датшагьи рмагIны зладуу ари акIвпI: ауагIа абаргвыраква ррыдзрала йацацхъарагIитI, йгIадзынгылуа абанпараква аргванырчIвитI, Апсны апны агIвычIвгIвысагIари амамырри рыщата дрыбагъьитI.
АгвчIагIвчпара хIатлара амшынла йгIахъырган Апсны йгIаргтI, ауи йацхърагIатI Астомбыль апны йынхауа «Согъвым хIатланкъвгара компания».
«Ари амаль гIасрысабапуата йъагIахIцхърагIаз ахъазла швабыж сшырзыразу расхIвырныс стахъыпI «Согъвым хIатланкъвгара компания» аунашвачпагIв Метин Узун йгьи акапитан Исмет», – йгIацицIахтI ХIапIатI АхIмад.
Ауи датшагьи йшихIвазла, уыжв ласыла Трыквшта апсыуа культура квтаква рфедерация йрабадыруата агвчIагIвчпара цхърагIараква адыргалырныс ргвыгъапI. Ауи акIвпIта, йгIарщтийыз ари ацхърагIара гьцIыхъвам, ужвыгьи датша ащтагIайуаштI.


Адуней апсуа-абаза конгресси Апсны Республика азгIвадарахчара а-Министерстви апхьара сквшшIыц апны акыт апхьартаква рапхьагIвчви рарыпхьагIвчви рзгIвадара рхъвыхрала апроект джвыквнацIахтI.
Адуней апсуа-абаза конгресси Апсны азгIвадарахчара а-Министерстви ареспублика акытква рапхьартаква рпны диспансеризация акIвыршарала анхара йгIвбахауа ахъвы джвыквырцIатI. Апхьара сквшшIыц апны йапхъахауата йъацаз Очамчыра район йаланакIуа Джьгьарда кыт акIвпI. РзгIвадара дырхъвыхныс ауаъа йгIадгылтI Гвада кыт апхьагIвчвагьи арыпхьагIвчвагьи. ЗымгIва шалаз айъазагIвчва швкIгIвы раъара йырпшытI.
ЙшцIасхаз апшта, диспансеризация гIвхъвыкIта йшан. Йапхъахуз амш апхьагIвчви арыпхьагIвчви ща рылырхын йдырхъвыхтI, мшквакI анагIвс ауат ргIарбараква рымата знархараквала йапшым айъазагIвчва гIарддырпшытI. АпхьагIвчва йырпшытI акардиолог Пипиа Инга, ЭКГ ахъызхуа амедахща Джьынджьолиа Эльза, аофтальмолог Сангулиа Фатима, апедиатрква Голандзиа Алиси Берберян Гайани, ареабилитолог Агрба Арзадин, арентгенолог Берзениа Аслан, ауролог Смыр Давид йгьи аэндокринолог Джьыкьырба ХIамид.
Арыпхьарали жвлара джьгаррали згIвадарахчарали АААК ахъвшара аъачIвагIагIв Хьышба Науыр диспансеризация магIныта йаму йхIватI.
«Анчва йбзирала, ацIайква райхIарагIв згIвадапI, ауаса щардагIвы рпны урология йгьи кардиология нархараквала йахъуымгауата уызхьпшра атахъу апроблемаква гIараутI. Ауи йапшым азгIваква пасата, йалкIгIата – агIвычIвгIвыс дшхвыцыркIву йгIаудырырквын шбзийу чIыдахъвыла йарцIабыргитI. Акытква рбзазагIвчва, йалкIгIата – саби щардагIв зму атгIачваква йаназаману айъазагIв йызцарныс лшара анрымам аъапI. Араъа йыгIбауа адиагнозкви архъвыхракви ужвыгьи зны диспансеризация магIныта йаму гIахIдырбитI», – йхIватI Хьышба.
Джьгьарда кыт ахъада, АААК ашIыпIа хъвшара аунашвахъцIагIв Амычба Адгвыр АААК апроект хвду аквицIатI.
«ХIкыт апхьарта апны диспансеризация шакIвшушыз ахабар арыпхьагIвчвагьи ан-абачвагьи айгвыргъьатI. Асабиквагьи арыпхьагIвчвагьи йауацIыху медицина рхъвыхра йгIакIылстI, ауи ахъазла хIара Адуней апсуа-абаза конгрессгьи айъазагIвчвагьи швабыж хIырзыразпI. Ари апроект хвы аквцIауачвапI, йалкIгIата угвы ахвгIитI ажвлара адкIылара асабикви арыпхьагIвчви рзгIвадара йъайгвыгIвуа», – йхIватI Амычба.
Диспансеризация акIвнаршауата а-Конгресс ари агIынхауата мгIва йыквлитI. Йапхъахауата ауи апш уыс асквш 2023 мартI агIан йыншатI. Апроект Апсны акытква рапхьартаква рапхьагIвчва йнардзу медицина цхърагIара шрадзуш йазынархапI. Ауи ахчала дацхърагIитI АААК ЙхIаракIу асовет аунашвачпагIв Эгьзакь Мусса. Ауыс архъйара йгIаланадыркIтI акардиологква, аотоларингологква, аневрологква, аофтальмологква, апедиатрква, ауролог йгьи арентгенолог. ЙащтагIайуа адиспансеризация сентябрь а 15 угIалагата а 17-дза ащхъа кыт ПсхIвы апны йакIвшуштI.


Лента событий ВААК
АйсыгIв дзыгIзаз агара: АААКи Гвдауыта амузейи гIарбара адыргалтI
Адуней апсуа-абаза конгресс Гвдауыта йаъу Дбар Сергей йыхьыз зхъу Апсны ауагIа р-Абашта айсра АкъральыгIва музей аэкспозиция йахъвыкIу агараква гIвымшкIла йатдрыпауа ргIарбарта адгалра йацхърагIатI. https://abaza.org/abq/1082
АААК хабарргарала ахъвшара анхагIвы Бгъанба Щазина «Рица апны ацIыхъваквшвараква» фестиваль далауреатхатI.
АААК хабарргарала ахъвшара анхагIвы Бгъанба Щазина адуней апсуа-адыгьа литература фестиваль «Рица апны ацIыхъваквшвараква» далауреатхатI. АуысагIв шIа ллитература ршIыйара йгьи апсуа бызшва агIащаквыжьри тшауацIнарыхри дъацхърагIауа ахъзла диплом гIалырттI.
ХIлайхIвахIвитI Щазина, апхъахьылагьи лыршIыйара апны адахIвраква лзыхIтахъпI!
«Апсуа кIвалдзы». АААК «Амазара» проект йауу афильм шIыц гIанарбатI.
Апсуа-абаза уагIахъа ргвбайара тынха йазынарху Адуней апсуа-абаза конгресси «Алашара» Дуней адкIылари рпроект «Амазара» апкъ йтата апсуа кIвалдзы йгIаквчважвауа фильм шIыц хъырхтI. https://abaza.org/abq/1081


Лента событий ВААК
СогIвым апны апсуаква руагIахъа гIахIвыга макъымква разкIкIра апрезентация акIвшатI
Нотала йгIву апсуа уагIахъа макъымкIва ракIвымкIва азкIкIра йаншвалтI ауи адызгалыз йалайцIаз амакъымквагьи. Акнига апрезентация Апсны асаби йгьи ашIара ргIахIвчва гвыпква ХХV рреспублика анкъвакъвра «Аӡыхь» апкъ йтата йакIвдыршатI.
«Ирӡтәым» проект апкъ йтата апхьагIвчва тшынкъвцара ацIасква рархIвтI.
«Ирӡтәым» проект апкъ йтата Апсны апны гIатгара зму арыпхьагIв, Жвандрыпщ аквтанай апхьарта адиректор Габуниа Джьума апсуаква тшынкъвцарала рцIасква йырзынархаз йлекция акIвшатI. Ауи йаздзыргIвытI Гвдауыта район йауу пщапхьартакI рпны йапхьауа цIай 60-гIвы райхIа. Ауат Мгвдзырхва кыт йаъу «Апсны парк» этнопарк апны тшазыркIкIытI.
Ари «Ирӡтәым» проект йаланакIуа йцбахауа лекциян. Ауат зымгIва апсуа уагIахъа ргвбайара, рцIасква, ртурых йгьи апсуаква ръадаб-намыс йащату апсуара ауагIа йрылагара йырзынархапI.
«Ирӡтәым» (апсышвала – «йрыдзчIвым, йрыдз йамуаш» – гIаныцIитI) АААКи Апсны акъральыгIва университет апсуа бызшвала акафедра арыпхьагIв Джьугелиа Инни йацдырхъйауа проектпI. Апроект сынчIва мартI агIан йджвыкврыжьтI.


АААК VIII Айззараду апленар алачIвара апны ООН, ЮНИСЕФ йгьи ЮНЕСКО йырзырщтиуаш арезолюцияква нарахвтI.
Адуней апсуа-абаза конгресс VIII Айззараду апленар алачIвара анхара йахъвыкIта йакIвшаз, йапшым ауысква йырзынархаз ауатыкв айчважвараква ООН, ЮНИСЕФ йгьи ЮНЕСКО йырзырщтиуаш арезолюцияква нахврала йалгатI. Ауат адиаспораква ъабзазауа акъральква рпны апсуа-абаза уагIи ауат ркультура квтакви рхвитнагIаква хчара йазынархапI.
АААК VIII Айззараду апрограмма хсекциякI нхушта йалан. Ауатыкв айчважвараква рыуа азакI уыжвгIанчIви дуней апны апсуакви абазакви ръадаб-намыс цIасква йрыщату «Апсуара» агIарысабапра йазынархан. Датшагьи секциякI апны цри бызшва гIащаквыжьри тшауацIнарыхри ауыс апны узынйауа абаргвыраква гIащтIырхтI. Йхпахуз чкIвыныргIа ргIадзныргылра, спорт, псабарахчара йырзынарху ауысква аднакIылтI. «Айшва гьагьаква» йырхъпшылуан СогIвым йаъу а-Конгресс ауысхарта анхагIвчва: АААК йаланакIуа апхIвысква р-Координация совет аунашвахъцIагIв Бебиа Екатерина «Апсуара» асекция акIвлыршун, арыпхьарали жвлара джьгаррали згIвадарахчарали АААК ахъвшара аунашвахъцIагIв Хагба Изольда «Цри бызшва» йъаквчважвуз даъан. ЧкIвыныргIи физкультури тшауацIдрыхрала ахъвшара аунашвачпагIв Берзениа Валерийи ахъвшара апны ауи йыцынхауа Квициниа Эсми «ЧкIвыныргIа, спорт, экология» секция йахъпшылуан.
Абаза уагIа атгIачва рпны рахIа хъадата йырпхьадзауа ацIасква цIахъызтшныс шварагIвару уыжвгIанчIви заман апсахраква дрызхъвыцуата Бебиа Екатерина йгIалылкIгIатI апсуакви абазакви ръадаб-намыс йащату Апсуара йарыбагъьауа абагвынгIвра ацIасква ухчара ахъазла ауи апхьартаква рпрограмма йалацIара шатахъу.
Апсуара йазынархаз айчважвара апны ражва рхIватI Апсны Республика АуагIа Райззара йавице-спикерыз афилософия наукаква ркандидат Гамисониа Эмма, ауысагIв СакIаниа Гвында, Апсуа радиуа ажурналист Ачба Алина, «Абазашта» газет аредактор хъада Къвыл Фардауыс, Апсны Республика Ажвлара палата асекретарь КIьычба Гульи.
Айчважвара йалаз, Ставрополь шта ахьыла АААК VIII Айззараду йаделегату Аджьбакь Мурат ауагIа йырцIасу агвбайара апсуакви абазакви йрыщтагIайуаш абанпараква йрызгIанырыжьра ахIатырла акытква ргIащаквыжьри ртшауацIыхри ауыс амагIны гIаликIгIатI.
«Сара сцри бызшва акыт апны санду йслырдыртI. Йара ауаъа акIвпI суагIа рцIасквагьи, рхабзаквагьи, динта йынкъвыргауагьи ъаздырыз. Апсуара шхIхчуш хIазхъвыцуазтын акыт штшауацIнахIрыхуаш хIалачважвара атахъыпI», – йажва найырдзатI Аджьбакь Мурат.
Хагба Изольда йакIвлыршуз ауагIахъа бызшваква руыс аквчважвара йалан АААК ЙхIаракIу асовет йалу апсуа бызшвадырыгIв йгьи аполитик Чрыгъба Вячеслав, Апсны анаукаква р-Академия апрезидент, акIавкIаздырыгIв, апрофессор ДжьапIуа Зураб, Апсны Республика арыпхьарали абызшва политикали аминистр йтарагылыгIв Кварчелиа Ада.
Чрыгъба Вячеслав йшибауала, уахьчIва апсуа бызшва агыларта зтIахсахаз ауи ъанадрыскIьауи дукI чва ъахъарымбахуи акIвпI. Абызшва ахв щтIухра, ауи ауагIа алачважварныс бзи йырбауата йучпара ахъазла ашIара йырзынарху, гвыбзыгъата йлыху къральыгIва программа атахъыта йпхьадзитI апхьахьа.
«РахIа уызквсра атахъу ашIара ракIвпI. Арыпхьара, хабарргарала аполитика рпны йалакIыта амальква нахвра атахъыпI. Аправительства ахьыла угIалагата асквш 2015 январь а 1 йгIашIарышвта къару зму, ауаса ахъаз ашвъабгъьы йгIанхалыз апсуа бызшва ауысла а-Хабза нырхара атахъыпI», – йгIаликIгIатI Чрыгъба.
Абызшва ауыс йнардзата анузыхIвуш аквтанай апхьартаква йгIарылгаквауа апсуа бызшва абгата йырдыруата, йаущтта йалачважвауата йанцара агIан акIвта йпхьадзитI ауи.
Кварчелиа Аида лгIачважвара цри бызшва гIащаквыжьра йгьи тшауацIнарыхра ауысла Апсны апхьартаква рпахь йгылу абаргвыракви ахачIвкви йырзыналырхатI. Ауи йшылхIвазла, апсуа бызшвали литературали арыпхьара апрограмма сабап ъалам, абызшва арыпхьара йазалху асахIатква ъапшым, апхьартакви акласскви рпны абызшва ардырра анадзараква кIара ъагIвыргауа, арыпхьагIвчва йнардзу уыжвгIанчIви методика материал ъарымам акIвпI апсуа бызшва хъачвамщара азырбауа йызцаз. ЙгIачважвуз ари ауыс апны рыцIа гватра ззыбачIву анархараква гIалырбатI.
«Апхьартаква, аклассква зымгIва йрыквшвауа программа гIаныршамкIва, ауи йаквыргIапста апхьагакви арыпхьагIвчва рыхъазла ацхърагIагакви лыхымкIва амаль гьамам. Ауи акIвымкIвагьи Интернет апсуа бызшвала уталра атахъыпI», – ажва гIалгтI Кварчелиа.
Берзениа Валерийи Квициниа Эсми чкIвыныргIи спорти экологии йырзынархаз рсекция анхара джвыквырцIауата ЙадкIылу ауагIахъаква р-Организация (ООН) йазынарху, Апсны акъральгIвчви ажвлара адкIыларакви ООН а-Устав йгIанахIвауа ахвитнагIаква рытра ауысла ажванахъаква зну арезолюция апроект асасчва ахадыргIвазатI.
Ари асекция акIвйыршун АААК Айкьангьашырта клуб аунашвахъцIагIв Зантариа Рустам. Аэкспертква – каратэ-до Шотокан–Рю Казэ Ха Адуней федерация авице-президент Абыхвба Ахри аэколог Кириа Михаили – рыцта «айшва гьагьа» йадзхъачIвакваз дара рышта апны йзынйауагьи адуней шабгу ахъазла магIны змугьи аэкология уысква йгьи Апсны апны спорт атшауацIыхрала уызквгвыгъушта йаъу алшараква йрыквчважватI.
«УахьчIва хIычкIвынчва ашвъа йаным адуней анйараква йцауа, йапшым адкIылараква йрылалуамцара рыхьыз адуней шабгула йдыргарныс лшара рымапI. Са йшспхьадзауала, ауат алшараква гIарысабапра атахъыпI. Швгвышхва, аорганизацияква гIашвау, рхъвыхра нхара акIвшвырша. ЗакIы штшапсахуаш уаззыргвыгъауа лшара аъапI – аэкология ауысква рпынгьи», – йгIаликIгIатI Кирия ашIаква рыцIа йшджьгарызлуш йаквгIазшIитуата.
Арезолюция апроект аквчважвара «айшва гьагьа» асасчвагьи гIалалтI, ауат ауи йалацIа йауаш нархъагаквакI гIархIватI.
Ажва ахъазла, ажвлара уысква джьгарта йрылу Аршба Валерия арезолюция ООН апны йалархIвауа ашвъаква апсуа паспортквагьи шрылазлуш ауысла ажванахъа алацIара атахъыта йылхIватI. Лажва налырдзауата ауи йгIацылцIахтI апсуа спортсменква адуней анкъвакъвраква йшрылазлуш тшанырцIара ахъазла рпаспортква гIадрысабапырныс йахвитзара шатахъу.
«Айшва гьагьаква» зымгIва рпны айчважвараква алдыргауата адуней организацияква йырзырщтиуаш арезолюцияква нарахвтI. «Апсуара» секция апны йнарахвыз арезолюция апсуа-абаза диаспора адуней шабгу апны абаза уагIа йшрыуу, хвитнагIагьи шырквнагу, апсуакви абазакви ъабзазауа къральква рпны акультура квтаква гIныршара шатахъу гIанахIвитI. Ауи ашвъа ЮНИСЕФ йырщтиуаштI. «Цри бызшва» секция арезолюция хъадата йгIалнакIгIитI АААК йгьи ЮНЕСКО апсуа бызшва гIахчара, тшауацIнарыхра, ауагIа йрылагара йазынхуш агIаджвыквцIараква. Асекция ахъпшылыгIвчва ауи ашвъа ЮНЕСКО йазынадырхитI. АшIара йырзынарху аполитика, спорт, экология йанрыквчважва амщтахь йнарахвыз, ООН йазырщтиуаш ашвъа асекция апны йгIархIваз анархараквала ООНи Адуней апсуа-абаза конгресси рацынхарала лшарата йаъу гIанарбитI.
Адуней апсуа-абаза конгресс VIII Айззараду СогIвым апны декабрь а 7-8 руацIа йакIвшитI. VIII Айззараду йазынарху алалраква йапшым аформатквала декабрь а 11-дза йаъазлуштI.
Адуней апсуа-абаза конгресс айззарадуква хвысквша рпны зны йакIвшалитI. Адуней шабгу йбзазауа абаза уагIа ргIащтийыгIвчва тшазыркIкIитIта адкIылара анхара агIарбараква йрылапшитI, унашвачпагIви ЙхIаракIу асовет йалазлуши алырхитI. Ауи акIвымкIвагьи айззараду апны апхъахьыла анхара апрограмма лырхитI, анхара анархара хъада дрыбагъьитI.
Адуней апсуа-абаза конгресс VIII Айззараду ахабар дыргауата йацынхитI: Апсны акъральыгIва телерадиуакомпания (АГТРК), «Абаза-ТВ» телеканал, Sputnik Апсны хабарргарта агентства.


Диспансеризацияла анхара апкъ йтата айъазагIвчва ргвып ПсхIвы кыт апны дугьи хвыцгьи рзгIвадара дырхъвыхтI.
Йызкьазууыз адиспансеризация Адуней апсуа-абаза конгресс сентябрь а 15 йгIашIарышвта а 18-дза ПсхIвы кыт апны йакIвнаршатI. Анахьанат акытква йгIарыквухырквын араъа уагIата йгIаланакIыз агалагьи йщардагIвын.
Акыт ацара ъабаргву йгIалцIла хысквша цIуата ауи абзазагIвчва рзгIвадара гьдмырхъвыхсызтI. АААК акыт йту дугьи хвыцгьи рзгIвадара архъвыхра хъвдаквцIарата йнанауахвтI. Ареспублика згIвадарахчарала а-Министерства, СогIвым район аунашвахъцIарти аполиклиникакви рцхърагIарала адиспансеризация швабыж йауацIыхта йакIвшатI. Асамолет ауылагьи арылагьи гIван-гIван йпссгIатI. Диспансеризация апкъ йтата ПсхIвы йапхъахауата УЗИ йгьи ЭКГ ргIапсгаква ргатI. Рейс кIьыдала акыт рентгени флюорографии злахъырхуа йатдрыпауа рентген диагностика ргIапсга ргатI.
Ари акыт ацара йагIаджвыквцIагIвхаз арыпхьарали жвлара джьгаррали згIвадарахчарали АААК ахъвшара аунашвахъцIагIв Хагба Изольда лакIвпI.
«Ари йапшу йауацIыху ауыс зджьара йгIанымхауата гватшныта тшазадыгIгалтI. ПсхIвы йрыдынхалуа СогIвым район аполиклиника акIвпIта – апхъапхъа аполиклиника айъазагIв хъада Тыжвба Андрей дхIыцта ауыс шадыгIгалуаш лыхIхтI. Ауи амщтахь згIвадарахчарала а-Министерства апны аминистр йтарагылыгIв Делба Саиди айъазара-профилактика нхарала а-Министерства аунашвахъцIарта аъачIвагIагIв хъада Гуниа Есми хIыцта агвып айъазагIвчвата йрылазлуш щаквхIыргылтI. СогIвым район ахъада Читанава Алхаси ПсхIвы кыт ахъада Новинкин Петри акыт йцушыз айъазагIвчва ргвып бзазарта рызгIараутI, йауа ухIварыквын, ауат ауаъа хымшкI йынхара атахъын. ХIара йапымшвтуата аэропорт телефонла хIрабадыруан, ПсхIвы йпссгIуш арейсква агвынхIыргIвуан – ауаъа апссгIара амш аъаща йапщылапI», – лхIватI Хагба Изольда.
Датшагьи ауи йгIалылкIгIатI ари йапшу ауыс йапшым абаргвыраква шапщылу, ауаса ауатква зымгIва ахъвдаквырщттI, акыт йъацазгьи ПсхIвы абзазагIвчва швабыжта йрысабапхатI.
«АйъазагIвчвагьи, хIыздгылыз зымгIвагьи хIхIатыр ъарбаз абзирала акыт апны йнымшас рхъвыхра акIвхIыршарныс хIылшатI. Швабыж йхIгвапахатI акыт абзазагIвчва йырзыхIчпаз хвы азырымбауата йъагIанырымжьыз.
Акыт ацара баргвыпIта – ПсхIвы абзазагIвчва йаназаману рзгIвадара дырхъвыхырныс рчвыбаргвпI. Ауи йгIалцIла ауагIа рзгIваква гIардырра йахъазымкIва йчпара атахъугьи рзыщаквдыргылуата йадыгIгалыз ари ауыс, кьангьаш аламкIва, йатахъдзан, сабапгьи алан», – йгIалылкIгIатI Хагба.
Анхара хымшкI агатI. ЙшцIасхаз апшта, апхъапхъа ауагIа ща рылырхын йдырхъвыхтI. Абиоматериал НИИЭПиТ анхагIвчва йнарахвын йара ауи амш самолетла СогIвым йыргатI. Ащаква ргIарбараква йащтагIайуаз ащымта айъазагIвчва йырнапIыцIашвахьан. Ауи акыт абзазагIвчва йнархъу диагностика йгIакIылсырныс лшара рнаттI.
Адиспансеризация знархараквала йапшым 11-гIв айъазагIвчва алан: акардиолог Пипиа Инга, амедахща Нарманиа Ева, арентгенолог Берзениа Аслан, астоматолог Амычба Лев, агинеколог Читанава Оксана, асаби хирург Апба Зита, аневропатолог Сангулиа Фатима, аэндокринолог Аргвын Нана, аофтальмолог Кове Анна амедахща Царгуш Мадина длыцта, ауролог Смыр Давид, атерапевт Тыжвба Андрей йгьи НИИЭПиТ анхагIвчва Горухчиева Фаини Трапщ ХIамиди.
Арыпхьарали жвлара джьгаррали згIвадарахчарали АААК ахъвшара аъачIвагIагIв Хьышба Науыр акыт абзазагIвчва амедицина рхъвыхра штшаздрыхIазырыз гIаликIгIатI:
«ЙхIвара атахъыпI акыт абзазагIвчва швабыж пхата йшгIахIпылыз. Йубун ауат йшауаш апшта архъвыхраква зымгIва йгIаркIылсырныс шыртахъыз. Йшабгу йгIауахвырквын, ауагIа згIвадапI. Ауаса урология, кардиология, стоматология нархараквала гватра ззыбачIву проблемаквакI гIараутI. Офтальмология нархарала йгIауахвырквын – йымкъвауата хирург дрыднымхалуазтын зылаква йрымбахуаш зджьакI аъапI. Зунашва схIвауа айхIарагIв зныбыжьла йнаскIьахьу уагIапI».
Агинеколог Читанава Оксана акыт абзазагIвчва данырпшуаз гвы зылтыз хIыцагIвылшатI.
«АпхIвысква тшгIарызмырдыруа, ауаса йрылу згIваквакI гIасаутI, ауат хIрайъазуштI. АпхIвысква зымгIва руацIа рак амазтын рщала йхIырхъвыхтI. Анализта йгIахIахвыз зымгIва СогIвым йыгIгуштI. Ауаъа йынхауа ацитологква мшквакI руацIа ауат ргIарбараква гIахIархIвуаштI», – лхIватI Читанава.
Акыт рхъада Новинкин Петр ари ауыс бзи адгалра йапщылаз зымгIва дшырзыразу йхIватI, йакIвдыршаз адиспансеризация магIныта йамугьи гIаликIгIатI.
«СынчIва зджьара йгIанымхауата йгIахIыдахIвтI. ЙгIалскIгIара стахъыпI Адуней апсуа-абаза конгресс. МызквакI рапхъала ауати хIари хIанйатI, сентябрь ари ауыс шадыгIгалуашыз хIаквчважватI, йаргьи уахьчIва йсхIва ауаштI ауыс тамамта йъалыхIхыз абзирала зымгIва йнардзата йшхъйаз. ХIара ари апш лшара ъахIауыз хIайгвыргъьитI, ауыс йапщылаз дзачIвызлакIгьи хIизыразпI», – йхIватI ауи.
Диспансеризацияла апроект Апсны акытква рапхьартаква рапхьагIвчва йнардзу медицина цхърагIара шрадзуш йазынархапI. Ауи АААК ЙхIаракIу асовет аунашвачпагIв Эгьзакь Мусса ахчала дацхърагIауамца йакIвшитI.


Очамчыра апхьагIвчва рквта футболла йапхъахуз ачемпионат ари амтшаша, сентябрь а 29, йалгатI
СквшбжакI ауацIа Очамчыра район йауу жвипщкомандакI АдзыгIвбжьа, Тамыщ, КвтIол, Марквыла, Гвып кытква йгьи Очамчыра къала ртопасыртаква рпны ахъвмарраква акIвдыршун. Йшалу йгIауахвырквын анкъвакъвраква 9-10 сквшы йырту цIайчвата 130-гIв рылан.
Ачемпирнат акIвыршара згIаджвыквцIару Очамчыра район аунашвахъцIарта чкIвыныргIи спорти руысквала ахъвшара акIвпI. Анкъваквъраква радгалра ахчала йацхърагIаз Адуней апсуа-абаза конгрессгьи рылапI.
Ачемпионат Очамчыра атопасырта апны гвыргъьахъвыта йхъыргIвахтI. Ауи Апсны АйгIайри Ахъахвитри рысквш 30 артлапIара йаквдыршватI. Очамчыра район аунашвахъцIарта чкIвыныргIи спорти руысквала ахъвшара аунашвачпагIв Пачулиа Тимур айззара йалаз, йгIадгылыз сальам райхуата тшырзынайырхатI. Ауи анкъвакъвра адгалра йацхърагIаз зымгIва дшырзыразу йхIватI.
«УагIа щардагIв гIацхърагIата йакIвшаз ачемпионат арайон ахъазла магIны змаз, сабапра злаз уыста йалтI. Анкъваквъра ъадзакIвшуз агIамта ауацIа хIара йыгIбун ацIайква йхъвмарпхьадза рыцIа-рыцIа йшрызхIуз, йшбагъьахуз, рылаква шгъьазгъьазуаз. ХIгвыгъитI хIапхъахьыла акомандаква рыцIагьи йщардахушта, йалкIгIата – акытква рчIвква. Ауаса йалуазтын – ачемпионат рыцIагьи йауырахуштI», – йгIаликIгIатI Пачулиа.
ЧкIвыныргIи физкультури тшауацIдрыхрала АААК ахъвшара аъачIвагIагIв Квициниа Есма ари йапшу апректква апхъахьылагьи йрыцыркIырныс йшхIазыру лрыбагъьатI.
«АААК ЙхIаракIу асовет аунашвачпагIв Эгьзакь Муссагьи агвып шабгугьи рахьызла ареспублика ахъаз магIын ду зму ари апш уыс ъадыжвгалыз ахъаз хIшразу швасхIвитI. ХIара йанакIвызлакIгьи хIхIазырпI чкIвыныргIа рызхIара йазынарху апроектква йрыцхIкIныс, хIгвыгъитI арат анкъвакъвраква ужвы ансисквшагьи йакIвшалушта», – лхIватI Квициниа.
Атурнир ацIыхъвагIарбараквала апхъагылара Очамчыра 2-хауа апхьарта йтнагатI, йгIвбахауа агыларта Тхьына кыт, йхпахауа – Беслахв кыт йыркIытI. Анкъвакъвра йалаз зымгIва Швача йыргата ауаъа «Фишт» стадион апны октябрь а 7 йакIвшуш «Зенит» йгьи «Швача» футбол командаква ранйара йадырпшуаштI.


Лента событий ВААК
Асаби йан лыхшла дуырчарныс магIныта йаму йалачважватI АААК йаланакIуа Ан-абчва рклуб апны
Асаби айъазагIв АгIвдза Илони акушер-гинеколог Воробьева Виктории АААК йаланакIуа Ан-абачва рклуб алачIвара апны асаби йан лыхшла дуырчарныс магIныта йаму йалачважватI. Анйара ООН Асаби фонд (ЮНИСЕФ) СогIвым йаъу ауысхарта ацхърагIарала, ауи анхагIвчва Аргвын Нали Сулава Мадини алата йакIвшатI.
АААК агIвычIвгIвыс йапхъахауа цхърагIара шйурадзушла атшыбжьараква Тамыщи КвтIоли кытква рпны йакIвнаршатI.
Арыпхьарали жвлара джьгаррали згIвадарахчарали АААК ахъвшара апроект апкъ йтата МЧС аъачIвагIагIв Амычба Индира Тамыщи КвтIоли кытква рапхьартаква рапхьагIвчва рыхъазла агIвычIвгIвыс йапхъахауа цхърагIара шйурадзушла тшыбжьара акIвлыршатI.
АААК СогIвым йаъу а-Реабилитация квта йыцIакву Асквш шIыц ахъазла асогIаква рызнащтийтI
Адуней апсуа-абаза конгресс анхагIвчва зызгIвадара аъаща йгIалцIла зылшараква ахъарысу асабиква ъацIу ареспублика Реабилитация квта согIа хъагIа азыргатI. Асквш шIыц ахьызла ауат асабиква йырзалху асогIаква радгалра дацхърагIатI ахIаракьатчпагIв Къварча Абесал.


Апсуа-абаза уагIахъа ргвбайара тынха йазынарху Адуней апсуа-абаза конгресси «Алашара» Дуней адкIылари рпроект «Амазара» апкъ йтата апсуа кIвалдзы йгIаквчважвауа фильм шIыц хъырхтI.
Ашвъаква йгIархъыху афильм шIыц «Апсуа кIвалдзы» йапхъахауата «Гвма» культура-уысхарта уатыкв апны йгIадырбатI. Ауи апсуа айсгIвы йтурасы уыла йгIацIанажьитI, акIвалдзы ахъвква, алкIгIараква гIахънатIитI, асуратчпагIв ДжьапIуа Батал ауи шгIащаквйыргылхыз гIанарбитI. Афильм дарежиссерпI Логуа Дауыт.
Афильм акIвйыршитI чкIвыныргIи физкультури тшауацIдрыхрала АААК ахъвшара аунашвахъцIагIв Берзениа Валерий. Ауи ари апш кино гIаныршара ауыс шгIаджвыквырцIаз гIахIайхIвтI.
«СквшквакI цIуата АААК апсуакви абазакви ргвбайара тынха йазынарху апроект архъйитI. ХIара апроект апкъ йтата ужвыгьи йчпа йауаш щарда хIазхъвыцтI. Ауи асахIат асуратчпагIв ДжьапIуа Батал апсуа айсыгIв йкIвалдзы агIащаквыргылхра дадынхалуан. ХIара ауи йгIаквчважвауа фильм ахъухырквын джьащахъвахушта йхIпхьадзатI. Абарауаса ари ауыс гIаджвыквылтI», – йхIватI Берзениа.
Датшагьи ауи йгIахIайхIвтI акино шхъырхуаз, баргвырата йзынйуз.
«ХIара йхъыхIхуаз афильм гIазквчважвауа VI асквшышв агIан йынкъвыргуз акIвалдзы акIвпI. РахIа йбаргвыз ауи шаъаз атамам гIардырра акIвын, йауа ухIварыквын ауи гIазхIвауа швъа архивква рпны йхIаута йгьаъам. Ауаса ДжьапIуа Батали Логуа Дауыти йгIапса-йдзышызтынгьи ауи асурат рзыгIащаквыргылхтI. Акино артефакт ъагIарауыз ЦIабал апны йхъыхIхуан», – йгIацицIатI Берзениа.
ЦIабал йахъазымкIва афильм ахъыхрала анхара ДжьапIуа Батал йсуратчпарта, Ардзынба В.Г. йыхьыз зхъу Айсра ртшхъвара амузей, Апсны акъральыгIва музей, «Афырхы» спорт клуб атшыбжьарта рпынгьи йакIвшатI. Афильм апны йгIадрысабаптI археолог Воронов Юрий йтгIачва рархив йауу ашвъаква. Акино гIанзыршакваз кIьыдата археологква Счастный Дмитрийи Кайтан Шандори йшырзыразу рхIватI.
Акино хъызхкваз йгIащтIырхыз ауыс йаквчважвауата ДжьапIуа йгIащаквйыргыхыз акIвалдзы шбагъьу апшыгIвчва йддырбатI. Ауи ахIатырла ауат акIвалдзы ауи азаман агIан йаъаз абджьарквала йдырхъвыхтI.
Асценарий згIвыз йгьи йарежиссеру Логуа Дауыт акино магIныта йаму даквчважватI.
«Са сшапшуала, зпсадгьыл атурых йапщылу азцIгIараква зхъа йаззмыргылуа агIвычIвгIвыс йбзазаща гьнархъам. Сара схъатала йсымаджьащахъвадзан хIапхъанчIви турых ахъвыкI цIолата салалырныс. ХIара апсуа айсыгIв йфаша хIаквчважварныс хъатахIкIын йшхIылшуз апшта хIуыжвгIанчIвиква зпшырныс йрымагIальаматхуш кино хъыхIхтI», – йхIватI ауи.
Ари ДжьапIуа Батал йгIащаквйыргылхыз йгIвбахауа кIвалдзыпI. АсуратчпагIв йшгIаликIгIазла, айсыгаква рчпара гIамта йгьи къару щарда уыквызхуа уыспI. АкIвалдзы йахъазымкIва айсыгIв йыдгалан айха хъылпа, квпса, йалкIгIу абджьар квпшыраква. Айсыгаква «ламиляр» – хIва йызпхьауа адгалчIв хвыц-хвыцквала йалапI. ДжьапIуа йчпаз акIвалдзы ауи апш дгалчIвта 797 агатI.
«АпхъанчIви заман абараса хвыц-хвыцта йалаз айсыгаква гIадрысабапуанта – саргьи йназымггIазымгуата йара ауи апшта йгIащаквсыргылхырныс йаквскIтI. Щатата миллиметркI швпIарата йызму айха гIасахвтI – ауи апш айхан апхъанчIвиквагьи йгIадрысабапуаз». – амадзаква хIыцагIвишатI ДжьапIуа.
Ауаса ауи йгIаликIгIатI апхъазаман акIвалдзы гIазлырхуаз апкъыгIвасква шапшымыз. Айха дгалчIвква йгIарылхыз айсыга нкъвызгуз хъара зкIуаз агIвычIвгIвысква ракIвын. Ауи акIвымкIвагьи, айха айсыгаква мжьагацара ахъазла рызнала, хьапщла йхъыркъьун. АйсыгIвчва шырзалыргуш апшта уыла йгIацIакIкIауа ачваквпшыраквагьи гIадрысабапуан.
Ашвъаква йгIархъыху афильм «Апсуа кIвалдзы» онлайнта уапшы йауаштI. Ауи Адуней апсуа-абаза конгресс асайт апны узазцитI.


Адуней апсуа-абаза конгресс йаланакIуа Апсны апхIвысква р-Координация совет айгIайра гIараргванра апны апхIвысква ралацIара йазынархаз уатыкв айчважвара акIвнаршатI. Ауи асквшква 1992-1993 рагIан йакIвшаз Апсны ауагIа р-Абашта айсра апны йгIатыргаз айгIайра асквш 30 артлапIара йапщылата йадыргалтI.
Анйара гIахъылтIуата Адуней апсуа-абаза конгресс йаланакIуа Апсны апхIвысква р-Координация совет аунашвахъцIагIв Бебиа Екатерина лысасчва – айгIайра апны залацIара «гвы арымтуата, йаквнагауа хвгьи акврымцIауата» йгIанхалауа апхIвысква – йгIайззакваз йрабалырдыртI.
«ХIысасчва рыуа дзачIвызлакIгьи лара лтурых, айгIайра апны лара лалацIара лымапI. ЙгIалскIгIара стахъыпI араъа йаъакву кIара ззырымхIвас агIвычIвгIвыс дуква шрылу. Сара йстахъыпI ауат рхабар ауагIа йыргIарныс йгьи йырдырныс», – лхIватI ауи.
Ларгьи зымгIва кIьыда-кIьыда дгIарыквчважватI.
«Араъа дхIылапI афыр йан, зпа айсра даладзыз АмкIваб-Амычба Ирина. Ауи лылахь ауаса йцан – йгIвыджьхуз лпагьи дылнапIыцIцIтI. Ауи йынцIра айсра амщтахь йгIанхаз амина йшIначIватI. АпхIвыс дпхащитIта лылдзгIараква йхътIыта зынгьи дгьрыквымчважватI. ЙанакIвызлакIгьи лхьыгIа лхъазы йылгауа аламбарта дгIанхун. Араъа йаъапI Шармат Льуни Ашуба Аиди. Ауат хIтурых ахъазла хвы зквцIауачву материал азызкIкIыз хIвсысапI. Ауат хIрыцта хIара айсра йаладзыз хIайсчва рхабарква азхIкIкIуан, ртгIачваква хIрызцун, ашвъаква, акIартква, асальамшвъаква гIахIауан. Ауи йхьантаз агIамта заджвгьи ауи хIчпарныс дгьгIахIымхIвузтI, хачIвытагьи йгьхIыздмыргылуазтI, ауаса хIара ауи агIангьи йгIахIгвынгIвуан ауатква зымгIва йгIайуаш абанпараква рыхъазла йгIащаквыжьра шатахъу. УахьчIвала ауат аматериалква ймачIу рхъвыкI скнига шIыц йащатахатI. ЙхIылапI араъа ахIвсса фырква – зайщчва йрыцта ахьыгIа, ашвара, абаргвыраква йгIарылста ари айгIайра хIызгIазгыз Ашуба Нанульи Бгъанба Марини», – лхIватI ауи.
СогIвым йаъу АААК ауысхарта аунашвахъцIагIв Реквава Темур асасчва сальам пха райхтI. Ауи ари анйара магIын ду шаму, ари йапшу айззараква рыцIа щардата йакIвыршалара шатахъу гIаликIгIатI.
«Йбзу афырква уанрынйауа ауат убарныс, урачважвата атурых зларгIвуа ахабарква урыздзыргIвныс лшара уауитI. МагIын ду рымата йызбитI агIаншараква зыла йыцIсыз ауагIа рынйараква. Ауат ракIвпI ацIабырг здыруа, йырхътыцIыз ашIаква йразхIвуа, ауи ухъураштыл йшамуаш гIаргвынзыргIвуа! АААК ЙхIаракIу асовет аунашвачпагIв Эгьзакь Муссагьи хIгвып шабгугьи рыхьызла пIатIу шшвыквхIцIауа, швгIапсари швфырри рыхъазла хIшшвзыразу швасхIвра стахъыпI», – йгIаликIгIатI ауи.
Айчважвара йалакваз райсра йгьи рмамыр бзазара йауу агIаншараква гIархIвахтI. Рпачва-фырква йырзынарху угвы йалалуа, уызрынашхыйауа агIагвалашвахраква, рахIа йхьантаз агIамта агIан хвы зквцIауачву аматериалква «йшблыблыркIвуз» йшазыркIкIуаз аквчважвара, ахъачва рапшта абджьар зкIыз апхIвысква ргIахIвахраква злымсыз, зыладз гIацIрымцаз заджвгьи дгьгIанымхатI.
Анйара йаъаз журналистика факультет астудентква агIахIвахракви атурыхкви йалкIгIата йрыздзышуата йрыздзыргIвуан. Ахъмаштылра, Апсны акультура абайаракви ауачIвымши руысла айчважвараква йрылалуан.
Анйара ацIыхъва ауатыкв айчважвара йалази асасчви АААК аунашвачпагIвчва, а-Конгресс йаланакIуа Апсны апхIвысква р-Координация совет аунашвахъцIагIв Бебиа Екатерина лхъатала анйара ъадыргалыз, пхата йъадрайгваз ахъазла рразыра ажваква рзынадырхатI.
Апсны апхIвысква р-Координация совет Адуней апсуа-абаза конгресс йаланакIуа, зынхара Апсны ахIвссаква руагIахъа стратегия йацкIра йазынарху гIаныршарапI.


Лента событий ВААК
АААК Джьырхва кыт апны йапхъахауа медицина цхърагIарала тшыбжьара акIвнаршатI.
Адуней апсуа-абаза конгресс айъазагIв дъадзаным агIвычIвгIвыс йапхъахауа цхърагIара шйурадзушла йызкьазууыз атшыбжьара акIвнаршатI. Ари азын ауи Джьырхва кыт аквтанай апсуа апхьарта апны йадыргалтI.
ЙгIадрайгваз МЧС аъачIвагIагIв Амычба Индира апхьагIвчва агIвычIвгIвыс дмахта дкIахIазтын йа йхъа амара ташызтын, йыбыгIв шIчIвазтын, удын йыквшвазтын, йща гIаджвыквлызтын йучпуш, эпилепсия зхьуа дгIаквшвазтын ушицхърагIуш ралхIвтI.
Ауи акIвымкIвагьи а-Конгресс агвып апхьарта согIата агIвычIвгIвыс уихьпшра ахъазла йатахъу зымгIва зту азкIкIра арттI, йапшым агвжвайыгIва гIаншараква рагIан йучпуш ашвъабгъьы йанытагьи йаздрыхIазыртI.
АААК апроект асквш 2022 адзын агIан йджвыкврыжьтI. АгIвычIвгIвыс йапхъахауа цхърагIара шйурадзушла атшыбжьараква Апсны акытква рапхьартаква рпны АААК ЙхIаракIу асовет аунашвачпагIв Эгьзакь Мусса ахчала дацхърагIауамца йадыргалитI.


Апроектква
Апремьера Адуней апсуа-абаза конгресс ауысхарта апны ноябрь а 23 атшын йакIвшатI. Афильм «Амазара» проект апкъ йтата йхъырхтI.
Апсуа-абаза уагIахъа ргвбайара тынха йазынарху Адуней апсуа-абаза конгресси «Алашара» Дуней адкIылари рпроект «Амазара» апкъ йтата апсуа кIвалдзы йгIаквчважвауа фильм шIыц хъырхтI.
Аконференция йалази асасчви зчважвари зпсихика тшауацIыхри тащахIахауа асабиква ртара йтагылхныс лшарата йрыму йалачважватI.
Адуней апсуа-абаза конгресс ахабарргарта портал Россия рбоксер Агрба Харитон спорт апны йгIамидаз амгIва йгIаквчважвауа бзагIвра арыхIазыртI.
УыжвгIанчIви апсуа литератураршIыйагIв ду Зантариа Дауыр сквшы 70 анихъыцIуа йадахIвуата АААК ахабарргарта портал ауи йыршIыйари йылахьи гIахъызтIуа абзагIвра гIатанацIитI.
СогIвым апны апсуаква руагIахъа гIахIвыга макъымква разкIкIра ауагIа йддырбатI. Ауи адигалтI Апсны ауагIа рартист, амакъымршIыйагIв йгьи акомпозитор Хвынцариа Отар.
«Апсуара амгІващквала» гІатра апны ажурналист Бебиа Екатерини апхьахьа КІьылдза Эмми райчважвара.
АААК йгьи «Алашара» жвлара адкIылара йацдырхъйауа «Амазара» проект ахъазла йащтагIайуа хъвыта йалтI абаза тацанадылра йапщылу ацIасква йгIарыквчважвауа авидеофильмква.
Адуней апсуа-абаза конгресси амакъымршIыйагIв Марыхвба Абзагви рхъвыхрата «Аҿар рыбжьы» проект джвыкврыжьтI.


Атурых
Апсуа литература ащатащтIацIагIв, ауагIа руысагIв, апхьахьа Гулиа ДырмытI дангIадрийызищтара сквшы 150 ъацIуа йадахIвуата АААК Гулиа Д.И. йымчыбыжь джвыквнацIитI. Ансимшы хIара агIвгIвы йбзазари йыршIыйари йгIарыквчважвауа агIвыраква швзынатахIцIуштI. Асоцсетьква рпны хIбгъьыцква швырпшла – джьащахъвара щарда швауаштI.
АААК хабарргарала ахъвшара йарыхIазырыз, аскульптор йгьи асуратчпагIв Адлейба Амиран йбзазари йыршIыйари йгIарыквчважвауа абзагIвра швапхьарныс йшвзынатахIцIитI.
Апсны ауагIа р-Абашта айсра зтахъырала йалаз айсчва – ачIвыйа ауат адызкIылуаз, АйгIайра апны ауат ралацIара шпаъу, айсра ауат рылахьква шпапсах? АйгIайра асквш 30 йадахIвуата хIара «Агвы азшIытрала» ахьызта натра хIрыхIазыртI, ауаъа АйгIайра гIазраргваныз, абзира йащтаз ауагIа хIгIарыквчважвитI.
Апсны ауагIа рартист, акиноактер КIвакIваскьыр Томас дангIадрийыз амш йадахIвуата АААК ахабарргарта портад ауи йбзазари йпхыцIи йгIарыквчважвауа абзагIвра арыхIазыртI.
Адуней апсуа-абаза конгресс ахабарргарта портал Россия рбоксер Агрба Харитон спорт апны йгIамидаз амгIва йгIаквчважвауа бзагIвра арыхIазыртI.
УыжвгIанчIви апсуа литератураршIыйагIв ду Зантариа Дауыр сквшы 70 анихъыцIуа йадахIвуата АААК ахабарргарта портал ауи йыршIыйари йылахьи гIахъызтIуа абзагIвра гIатанацIитI.
Къарча-Черкес ауагIа руысагIв, агIвгIвы, атакIыгIв йысквш 70 йадахIвуата АААК ахабарргарта портал ауи йгIайыквчважвауа бзагIвра арыхIазыртI.
АААК йгьи «Алашара» жвлара адкIылара йацдырхъйауа «Амазара» проект ахъазла йащтагIайуа хъвыта йалтI абаза тацанадылра йапщылу ацIасква йгIарыквчважвауа авидеофильмква.


Апремьера Адуней апсуа-абаза конгресс ауысхарта апны ноябрь а 23 атшын йакIвшатI. Афильм «Амазара» проект апкъ йтата йхъырхтI.
Хутаба Алиса
«Аимцакиачара» апрезентация акIвдыршатI афильм арежиссер Лагулаа Беслан, апроект лызхыз Берзения Валерий, ауагIахъа хъвмарраквала агвыпква рбжьагIвы йгьи асудья хъада Гвымба Адгвыр.
Анйара йалан чкIвыныргIи спорти руысквала акъральыгIва комитет аунашвахъцIагIв Хагба Таращ, чкIвыныргIи спорти руысквала СогIвым къала акомитет аунашвахъцIагIв Хагба Эльза, АГУ физкультурали спортли акафедра аунашвахъцIагIв Джениа КIьагва, АГУ астудентква, анкъвакъвра йалаз ЧIлоу кыт агвып йалу ачкIвынчва.
Апрезентация гIахъитIытI чкIвыныргIи физкультури тшуацIдрыхрала АААК ахъвшара аунашвахъцIагIв Берзениа Валерий. Ауи ахъвмарра акIвыршара ауыс шгIаларгаз, фильм ахъырхныс йшаквыркIыз, уацIыхъван чIвырхъа-чIвырхъамца ауи йшадынхалуаз гIайхIватI.
«АуагIахъа хъвмарщаква хIгватра рзынахIырхищтара бзидздза цIитI, хIара йхIмурадпI ауи азыгIальаматра ауагIа йрылагIгарныс. УахьчIва йшвхIырбауа афильм йгьгвацчпа фильмым, ауи аимцакиачара хъвмарра шгIаншаз ахабар зымагIальамату йа ари ухъызкъьалуа аспорт квпшырала йхъвмарра зтахъу цхърагIагата йырзалуашта йаъапI. ХIара хIхъатала ауи ахъвмарща хIхIырдыртI, хIастI, уацIыхъван акIвпI ауагIа йдхIырбауа хIаналага. Ауасамца йдучвам анкъвакъврагьи адыгIгалтI, хIапхъахьыла щарда хIгвыгъапI. Анкъвакъвра йгIалагIжьыз ачкIвынчва азыгIальаматра ду гIадырбатI. Кьангьаш гьазгIазгуам жвасквшаквакI агIвсырквын хIынхара йгIахъшахъыцIыз шыгIбуш», – йгIаликIгIатI Берзениа.
Афильм арежиссер ауи ъахъырхыз ашIыпIаква, анхара апны йзынйуз абаргвыра тшытмытква, йара йхъатала дхъвмаруата акино ахъыхра дшалаз дгIарыквчважватI. Ауи АААК ари ауыс ъагIаларгаз ахъазгьи адгалра уыста йакIвдыршаз ахъазгьи дшырзыразу йхIватI, агвбайара тынха йахъвыкIу ауагIахъа хъвмарраква ргIащаквыжьра магIын ду шамугьи гIаликIгIатI.
Йара акино «Аимцакиачара» апны ахабархIвагIви (ауи йтурасыла дгIахъвмартI апсуа ашIара ртеатр актер КIамкIьийа Саид) атурыхдырыгIв АгIвдза Виктори апшыгIвчва ахъвмарра ахабза хъадакви алкIгIаракви йрыхадыргIвазитI. Афильм ахъвмарра шакIвшауа уыла йгIацIанажьитI, ауи ахъазла ъамапсымата йатахъу гIаунахIвитI.
Ари аспорт квпшыра атурых ащайдзаквала йагIвсыз асквшышвква цIолата йрылалитI. Ауи ахабар НартыргIа ртурыхгьи йалапI, ауаъа атгIачва ртаца шIа ачв ахъвы алалрыгьажьта топшва йшылчпаз, НартыргIа айщчвагьи ауыла аимцакиачара йшасуаз гIанахIвитI. Ахъвмарра чкIвыныргIа рбжьара йахъвыкIын. Ауи, щаласта уачпауата, укъару йазнархIауата, анагра, адзыргIвра, ахъвыцра урызнабжьауата йырпхьадзун. Ахъвмарра угвылагьи уыпкълагьи уарыбагъьун, айсыгIв дрыхIазырра ауыс йахъвун. Апсуа жвлара ргвыргъьахъв хъадаква зымгIва аимцакиачарала анкъвакъвраква рылан.
Апсуаква рыцIа бзи йырбуз ахъвмарра йгIаквчважвауа афильм апшыгIвчва йыргвапхатI, айчважвара дугьи гIанарыцIстI. АГУ физкультурали спортли акафедра анхагIвчва ауагIахъа хъвмарщаква астудентква рыхъазгьи апхьагIвчва рыхъазгьи нархара кIьыдата арыпхьара йаларжьырныс ажва гIаргтI. Айчважвара йалакваз ауагIахъа спорт квпшыраквала федерация агIаныршара ауысгьи ауатыкв йгIатаргатI. Апрезентация сасыта йаъаз чкIвыныргIи спорти руысквала акъральыгIва комитет аунашвахъцIагIв Хагба Таращ апхъахьылагьи ари йапшу апроектква рырхъйара дацхърагIарныс дшхIазыру йхIватI.
Анйара алйыргауата СогIвым йаъу АААК ахъвшара аунашвахъцIагIв Реквава Темур йалачIваз зымгIва афильм агIаныршара йъалаз ахъаз йразыра ажваква рзынайырхатI.
«АААК ЙхIаракIу асовет аунашвачпагIв Эгьзакь Муссагьи АААК агвып шабгугьи рыхьызла афильм агIаныршара йапщылаз зымгIвадзугьи «Анчва дшвзыразхатI» – швасхIвра стахъыпI. Йайшыста, йацIакIыта ауи атурыхгьи ахъвмарщагьи гIанарбитI. Анчва дшвзыразхатI швгIапсара ахъазла, ари ауыс апны швпшыща араса пшдзата аэкран апны йъагIашвырбаз ахъазла. Багъьата йазхъасцIитI ауагIахъа хъвмарщаква апхъахьыла тшауацIыхра шрауаш!» – йхIватI Реквава.
Афильм уыжвласыла зымгIвагьи запшуаштI. Йызтахъу дзачIвызлакIгьи ауи телебаралагьи АААК асайт апынгьи дапшы йауаштI.


Адуней апсуа-абаза конгресс ауыснкъвгагIвчва гвып октябрь а 21 нхара уысла Трыквшта йцатI. Ауаъа ауат ажвлара йгьи адиаспора адкIылараква йрынйата ацынхара ауыс йаквчважвуштI.
Барганджиа Саид
ЙхIаракIу асовет аунашвачпагIв Эгьзакь Мусса, архъйагIв секретарь Гицба Инар злу АААК аделегация амтшаша октябрь а 21 атшын Трыкв Республика нхара уысла йцатI. Ауат мурадта йрымапI уахьчIвала Трыквшта апны йынхауа апсуа-абаза жвлара адкIылараква йрабадырныс, йхIватI АААК архъйагIв секретарь.
«ХIара хIгвыгъитI апсуа-абаза уагIахъа рацзакIыра арыбагъьара, хIапхъанчIвиква йхIызгIаныржьыз агвбайара тшауацIнарыхра, цри бызшва агIащаквыжьра знархару а-Конгресс анхара йзацхърагIуш агIвычIвгIвыс джьгарква хIуыс йгIаланахIыркIырныс», – йгIаликIгIатI Гицба Инар.
АААК ауысхагIвчва ари гIванхауата Трыквшта йцитI.
«Йапхъахауата ауаъа хIанаъаз хIара хIызламгIвайсуаш анархараква лыхIхтI. Ужвы ауи агIан хIызлачважваз ауысква рыцIа йауацIыхта, йалыргата хIрыквчважвата рырхъйара хIызджвыквцIушта хIгвыгъитI», – йхIватI Гицба.
Анйараква Астомбыль, Анкара къалаква йгьи Сакарйа шта рпны йакIвшуштI.
ЗымгIвагьи шазпшуала, ауат анйараква рпны а-Конгресс йгьи Трыквшта йаъу апсыуа культура квтаква р-Федерация (Апсуафед), Трыквшта апны КIавкIаз ауагIахъаква ркультура квтаква йрапшу ажввлара йгьи адиаспора адкIылараква рацынхарала йалыргу, йалакIу ахачIвква лырхуаштI.
Йара ауи апшта йалыргата йлырхра рмурадпI Трыквшта апны а-Конгресс ауысхартаква рыргIапсщи Трыквшта апны АААК анхарала ахачIвкви.
Адуней апсуа-абаза конгресс ауыснкъвгагIвчва Трыкв Республика апны октябрь а 25-дза йаъазлуштI.


Адуней апсуа-абаза конгресс чкIвыныргIи физкультури тшауацIдрыхрала ахъвшара амакъымршIыйагIв, амакъымалацIагIв Марыхвба Абзагв дрыцта йадыргалыз макъымршIыйарала апроект шакIвшаз йалапштI.
Бгъанба Щазина
Апроект адызгалквази йалаквази ранйара СогIвым йаъу АААК ауысхарта апны йакIвшатI. Ауи йалан Кортуа И.Е. йыхьыз зхъу АуагIа рыршIыйара ареспублика квта адиректор Къварча Нури, апсуа ашвахIвагIв Берзениа Фрида, амакъымалацIагIв Агрба Темур, амакъымршIыйагIв МаркIолиа Алхас, Гвдауыта къала апны ашвахIвара йъазырбжьауа «Voice» студия йцауа асабиква йгьи Гал район апхьагIвчва.
Апроект хIызту асквш амазахIван агIан йджвыкврыжьтI. Ауи йгIалалтI Анчва йхъвыкI злу ашIакви апсуа эстрада артисткви: НТВ апны йакIвшаз ашвахIварала асабиква ранкъвакъвра «Ты супер» («Уара уымчдзапI») апны йайгIайыз Адлейба Валерия, ашвахIвагIв Кварацхелиа Мадина, «Ахщчва Березениа» дуэт йалу аэстрада-джаз ашвахIвагIв Берзениа Фрида, ашвахIвагIв Качарава Артем йгьи «Apsny-Star» ларпшыга хъвмарра йалу Джумутиа Ираклий.
Апроект мастер-класс джыпха йтагылата Гвдауыта, Гал, Гагра, Очамчыра къалаква рпны йакIвшатI. АдгалагIвчва йрылшатI закIы йашIысу ашIаква разыгIальаматра гIащтIырхырныс, йаргьи ацынхара абзирала апроект архъвыхра версия йыззыгIаларгаз амурад йаквыргIапста йалтI. А-Конгресс ахьыла ари апроект йахъпшылуа Берзениа Валерий йшгIаликIгIазла, чкIвынчва, хIвсыса щардагIв рыхъаз ауи амакъымршIыйара амгIва апны йапхъахауа чIвырхъапI.
«Ари хIхъа йгIаташваз апроект йархъвыхра версиягIвацапI. Ауи Апсны апщрайонкI йрыуата 100-гIвы райхIа гIаланакIтI. ХIара йхIтахъыз ауи сабапта йалу хIырхъвыхырныс, апсуа макъымршIыйара апны хьыз шIыц азыгIахънатIуашызтын хIапшныс акIвын. АшIаква йгъьагъьазуа рылаква уаныртапшуа ауи джьауапта йаутуаш бергьыльхитI. Ужвы, ажва аламкIва, хIапхъа апроект абгата йхIырхъйуштI», – йхIватI Берзениа.
Анйара апны Гвдауыта къала астудия «Voice» абжьаматаква алата йхъырхыз хвидеороликкI гIадырбатI.
Йара ауи апшта йдрыхIазыритI Гал район апхьагIвчва злу ароликгьи. Ароликква рпны бжьы анызцIауа Марыхвба Абзагв йакIвпI, йхъызхуа – Каджайа Сергей. Анйара йалакваз ацынхара лахIварата йгIарыланацIаз абархIвтI, апроект тшауацIыхра айауашта йшгвыгъауагьи рхIватI.
«Ажва аламкIва, асабиква ртшауацIыхра йазынарху, ауат рылшараква шырзыгIарбуш йахъвауа йамгIануысызлакIгьи йацкIра атахъыпI. Апхъахьыла магIын ду амапI апроект ргIапсщакI йтаргылра. Ауи агIан дзачIвцIайызлакIгьи йбжьы дйыргIарныс лшара рыцIа йауаштI», – йхIватI АААК ЙхIаракIу асовет йалу Къварча Нури.
«Эньзакь Мусси ауи йгвыпи ансхIвауа закIы йашIысу чкIвыныргIа ртшауацIыхра йадынхалуа зымгIва гIацIанасыркIуата сшырзыразу расхIвитI», – йгIацицIатI ауи.
Адуней апсуа-абаза конгресси Марыхвба Абзагви макъымршIыйарала рпроект асквш 2024 агIан йнадырдзуштI.


Санкт-Петербург йаъу антропологии этнографии рмузей (Кунсткамера) апны ноябрь а 23 атшын МАЭ РАН КIавкIазла ахъвшара йаднагалыз «КIавкIаз: акультураква ралысырта» семинар акIвшатI.
Асеминар апны дгIачважватI МАЭ РАН антропологияла ахъвшара анаука нхагIв ахIба, абиология наукаква ркандидат Схальахва Роза. Ауи лгIачважвара «Апсуа-адыгьаква ргенофондква: архъвыхраква ртурыхи апхъахьыла ахачIвкви» йырзынархан.
Роза Арамби йпхIа апсуа-адыгьаква йрыуата штакI йбзазауа агвыпква йапшым агенетика амальквала йшдырхъвыхуаз атурых аздзыргIвчва ахалыргIвазатI. Ауи ари ауыс йазынарху анхара хъадаква дрыквгIашIастI, Россия (МГНЦ, УФЦ) йгьи агIвыма къральква йрыуу архъвыхыгIвчва зызгIайыз алкIгIараквагьи гIалхIватI.
Ауат архъвыхраква зымгIва хъадата йгIарылыркIгIаз аквшвитI: апсуа-адыгьа бызшваквала йчважвауа ауагIахъаква зымгIва ргенетикала йаргваныпI. Ауи дрыбагъьитI ауат рыщайдзаквагьи рыбызшваква разарагванрагьи. Ауат апхъанчIви заман агIан Йаргвану Азия йшапщылаз КIавкIаз ауагIахъаква шгIаталуаз атурыхгьи йгIанарбитI. Адоклад апны архъвыхыгIв апхъанчIви ДНК-ла агIвымакъраль лабораторияква аргамта йырчпаз агIарбараквагьи дгIарыквчважватI. Ауи акIвымкIвагьи Роза Арамби йпхIа КIавкIаз ауагIахъаква йырзынарху архъвыхраква апхъахьыла хачIвыта йдырхъйушта йаъу гIалхIватI.


Лента событий ВААК
АхIврапшдзаква ъащтIарцIуз АААК алан.
Адуней апсуа-абаза конгресс агвып Артшхъвара апарк апны йгылу айсра йаладзкваз рчвахъабага хIврапшдза азыщтIазцIуз йрылан. Асквш 1993 сентябрь а 23 апсуа рква СогIвым аквта ркIытI. АсахIат 15:30 аннадза Апсны Республика абаракъ Аминистрква р-Совет атдзы акв апны йбрыбыруан – Апсны акъала хъада гIахвитхатI. АйгIайрадза йгIанхахыз хымшкI ракIвын.
Айсчва рхъмаштылра амузей гIахъыртIытI Уатхара кыт апны.
АААК Уатхара кыт апны музей гIахътIра адгалра йалан. Ауи ауыс Апсны ауагIа р-Абашта айсра апны йгIатыргаз АйгIайра асквш 30 артлапIара йаквдыршватI. Уатхара йауата айсчва 54-гIв Апсны ахъахвитра ахъазла рхъа щтIарцIатI. Ауат йырчвахъабагата сентябрь а 26 Уатхара апхьарта апны Айсчва рхъмаштылра амузей ашвква ртIытI.


Апсны апрезидент Хаджимба Рауль Сирия апны апсыуа-адыгьа диаспора ргIащтийыгIвчва дрынйатI йгьи Марщан Уалид диджьабатI
Барганджиа Саид
Апсны апрезидент Хаджимба Рауль йазалху райгварала йапхъахауата Сирия ГIарып Республика дансасуаз сентябрь а 7 атшын Дамаск апны апсыуа-адыгьа (черкес) диаспора ргIащтийыгIвчва дрынйатI йгьи апсыуа-абаза уагIа йгIарылцIыз агIвычIвгIвыс ду йнышвынтара адзхъа хIврапшдза щтIайцIатI. Ари ахабар АААК ахабарргарта портал анхагIвчва йгIадылрадзатI Апсны ахъада йпресс-секретарь АгIвдза Наала.
АгIвдза йшылхIвазла, абаза уагIа ргIащтийыгIвчва рынйара гвапарали пхарали йырчвын.
«ХIабашталагIвчва швабыж гвапата йгIайпылтI апрезидентгьи ауи йыцыз ащтийыгIвчва гвыпгьи. Адиаспора йрыуата йгIачважваз зымгIвагьи йызнымкIва йгIалыркIгIатI рыгIвпсадгьылкIгьи нархарта щардала джьгарта йацынхарныс йъангIалыз ажвала йузымхIвуш гвыргъьара ду шгIарыланацIауа», – лхIватI Апсны апрезидент йпресс-секретарь.
Анйара анакIвшуз Хаджимба Рауль йабашталагIвчва тшырзынайырхауата йхIватI Апсны апны магIны ду шазырбауа Сирия Республика ахъада Башар аль-Асад Апсны ахъахвитра дшадгылуа ауысла йщаквыргылра. Хаджимба йгIаликIгIатI Апсны абзазагIвчва Сирия йту рабашталагIвчва пIатIу ду шрыквырцIауа.
«ЙтлапIу хIайщчва, араъа йтабзазауа зымгIвагьи хIхъа швыладупI. ГIатгара дута йхIпхьадзитI апсыуа уагIахъа заман ауыра йззпшуаз азазаъащаква уахьчIвала йщаквхIыргылырныс ъахIылшаз. Апсны ахъахвитра йацикIуата Башар аль-Асад йчпаз ачIвырхъа хъацIарапI. ХIара хвду рыквхIцIитI токьаль багъьала йщаквгылу арат ачIвырхъаква», – йгIаликIгIатI Хаджимба Рауль.
Ауи йгIайхIватI сентябрь а 4 агIан Дамаск йакIвшаз Сирия апрезиденти йари ранйара апны йшрылачважваз апхъахьыла агIвкъральыгIвакI разазаъащаква тшызлауацIырхуаш анархартаква.
«Сара кьангьаш гьазгIазгуам ауи ауысла агIвхъатакIлагьи йджьгару амальква шнахвхуш. Сирия ачIвыла хIгIахвынгылищтара ауи абзазагIвчва рпхари ргвапари хIылахIхIвитI. Апсны рыхъазла йдудздзу гIаншарахатI Сирия ауи ахъахвитра йъадгылыз. Сара йазхъасцIитI хIайгвара сквшпхьадзара, сквшышвпхьадзара рурала багъьата йшымгIвайсуаш», – йхIватI Апсны апрезидент.
Сирия ГIарып Республика йту апсыуа-адыгьа (черкес) диаспора ргIащтийыгIвчва рщардагIв араъа асквш 1949 агIан йгIандыршаз ачеркес жвлара организация «Адыгэ Хасэ» йалапI. УахьчIвала ажвлара йаднакIылитI уагIа 8000-гIв райхIа, ауат йрыуата 200-гIв абаза уагIа йрыуапI.
«Адыгэ Хасэ» аунашвачпагIв Бардоко Ридван йшгIаликIгIазла, Апсны апрезидент йгIайра Сирия рыхъазла гIаншара дупI.
«Уара угIайра йагIарбагапI хIара пIатIу шхIыквуцIауа. Швабыж хIузыразпI хIкъраль зташваз йхьанту азаман аурала Апсны йнацапахуаз хIуагIа швъарцхърагIаз ахъазла. Швара швбзирала хIабашталагIвчва ауаъа бжара рымамкIва йадгалата йбзазитI», – йхIватI ауи.
Апсны Республика арепатриация аминистерства агIарбараквала, асквш 2011 йгIашIарышвта ареспублика йгIаталтI Сирия артыгIвчва уагIа 800-гIв райхIа йнадзауата, ауат йрыуата уахьчIвала ауралагьи Апсны йтабзазитI уагIа 500-гIв райхIа. Ауат рщардагIв бзазартала йадгалапI, анахьанат ауи ауысла кьазу йгылапI.
Апрезидент Хаджимба Рауль Сирия ГIарып Республика апны дансасуаз апсыуа-абаза уагIа йгIарылцIыз агIвычIвгIвыс ду, Сирия арра генерал Марщан Уалид йхъмаштылра квырмыш азичпауата йнышвынтара апны хIврапшдза щтIайцIатI. Марщан Уалид данабгаз агIвуагIахъакI раргванчIвра знархараз амальква найахвуан, ауи ауысла йызнымкIва Апсны Республика дгIайуан.
Апрезидент йазалху йсайт ахабар шаргауала, Апсны къральыгIва ахъада Марщан Уалид йтгIачвагьи дрынйатI.
Апсны апрезидент Сирия йазалху гIарайгварала сентябрь а 4 дгIайтI. Хаджимба йгьи Асад агIвкъралькI рбжьара айгвари ацынхари руысла АнгIалра мачвы ацIарцIатI. Ауи апхъала, сынчIва май а 29 агIан, Сирия адунейла йхътIыта йгIархIватI Апсны ахъахвитра йшадгылуа йгьи адипломат азазаъащаква шацщаквдыргылуа.


Лента событий ВААК
АААК «Аимадара» проект апкъ йтата амдара аднагалтI.
Асабиква шIыцракI ддырдыруата штшпсырщуш йазынарху «Аимадара» проект архъйауата Адуней апсуа-абаза конгресс КвтIол кыт апхьарти Афон ШIыц Арыпхьарта квта «Абипари» рапхьагIвчва гIамдара мшы рзаднагалтI.
Асабиква Мгвыдзырхва кыт йаъу аэтнопарк, Афон ШIыц ахIатшпы йцатI, Анакъвапиа абагъьатагьи йхъалтI. Анакъвапиа абагъьата атурых джьащахъва амдара йалаз зымгIва йралхIвтI Афон ШIыц апны йгIаныршу АААК ашIыпIа хъвшара йалу, «Абипара» Арыпхьарта квта аунашвачпагIв Чычба Лия.
КвтIол апхьарти «Абипара» Арыпхьарта квти рквтанай классква йрапхьагIвчвата амдара 30-гIв райхIа алан.
АААК Джьгьарда кыт апны асабиква рыхъазла ларпшра аднагалтI.
Асабиква рхчара а-Дуней мшы йазынархата Джьгьарда кыт апны асабиква гвыргъьахъв ларпшра рзаднагалтI Адуней апсуа-абаза конгресс. АцIайква зыркьахвуаз апрограмма йалан аниматорквагьи ашIахъаква дзыла сурат рнызцIаквауагьи. Агвыргъьахъв аналгуз асасчва хвыцква зымгIва согIата ахъагIараква рыларшатI.


КъЧР апны «Абаза» культура-спорт фестиваль алгатI. Ауи йгIацIанакIтI Россия ауагIахъа мачIква рфорум, Абаза уагIа рхъвмарраква, Абаза уагIа ркультура амши Апсны акъральыгIва баракъ амши. Афестиваль адызгалыз Абаза-апсуа уагIахъа ртшауацIыхра ацхърагIара знархару «Алашара» Дуней адкIылара акIвпI.
Хвтаба Алиса
Россия ауагIахъа мачIква рфорум – зпхьадзарала ймачIу аэтноскви зыжвла Россия йаъу ауагIахъакви ртшауацIыхра йапщылу азцIгIараква руысла аъачIвагIагIвчва рхъвыцракви ргвгIанагракви ъамырдауа уатыкв айчважварапI. Ауи апш айззара акIвыршара гIалазгаз «Алашара» адкIылара апрезидент, АААК ЙхIаракIу асовет аунашвачпагIв Эгьзакь Мусса йакIвпI. Анйара адыргалтI «Алашари» РАН йаланакIуа Петр Ду йыхьыз зхъу Антропологии этнографии рмузейи (Кунсткамера), ауат йрыцыркIтI Къарча-Черкес а-Хъади а-Правительстви.
Афорум йапхъахуз амш Черкесск йаъу АкъральыгIва филармония апны йджвыквырцIатI. Айззара йаламгаскIва ауаъа йгIадгылыз асасчва абаза уагIа ртурых цIолата уыла йгIацIазжьуа атеатр ргылчIв йапшытI. Афорум анхара гIахъитIытI КъЧР а-Правительства апредседатель йтарагылыгIв Суюнчев Мурат. Ауи айззара адгалра йадгIапсалыз зымгIвагьи дшырзыразу йхIватI, ауи анадзара швабыж йхIаракIыта штшазадыргалызгьи гIаликIгIатI. Суюнчев Мурат КъЧР а-Хъада Темрезов Рашид йхIвахIвра тшазынархара дгIапхьатI.
«Сальам пха расхитI Федерация а-Совети КъральыгIва Думи йынхауа, Россия йапшым ашIыпIаква, йхIыгвлу Апсны, Италия йгIартыцIта йгIайыз асасчва. Афорум швъалу – ауи мурадта йаму ацынхари ацацхърагIари шщаквгылу йаквшахIатпI. Швара швдырри швпышви, ажва аламкIва, араъа йакIвшуш айчважвараква дырбайуштI, йазакIу хIмурадква хIырзынадзарныс йацхърагIуштI. ХIара зымгIвагьи хIгвбайара цIасквала, хIыбызшваквала, хIдинквала хIылкIгIараква хIымапI, ауаса хIара зымгIвагьи хIацапшыта атамам хIазынадзара, хIуыс азаджв азаджв дгIаланахIыркIра, хIуачIвымш гIахIыдахIвра хIтахъыпI. ХIацыта хIара йгIахIпырасуа зымгIва хIзырхъысуаштI, йауа ухIварыквын, ацзакIыра хIара хIарымчитI», – гIанахIвитI атшазынархара.
АААК ЙхIаракIу асовет аунашвачпагIв, «Алашара» адкIылара апрезидент Эгьзакь Мусса КъЧР а-Хъади а-Правительстви афорум адгалра йъагIацхърагIаз ахъаз йразыра ажваква рзынайырхатI, ари айззара йбайу хIыбызшваква, хIцIасква, хIкультураква гIахчара йгьи тшауацIдрыхра апны уыс дута йшалуаш дацIачIвагъватI.
«Алашара» агвып рхъвдаквцIара йанакIвызлакIгьи йызлащаквгылу абызшва акъару, ацIасква рмагIны, акультура тынха ахв багъьата йъарызхъарцIауа акIвпI. ХIара йгIахIгвынгIвитI абызшва аныдзуа дунейкI шыдзуа. АцIасква анынкъвхIымгахуа хIапхъанчIвиква хIызларпщылу ахац шIчIвитI. Акультура чва анахъагIымбахуа хIара хIмагIны йалдзгIитI. Абарауатква тшъарзыгIдыруа акIвпI хIара апхъала хIымгIвайсырныс къару гIахIызтуа, рахIа йбаргву апрагылаква хIырхъызщтуа, хIуачIвымш лашара ауыхвара хIаквзыргвышхвауа», – йгIаликIгIатI Эгьзакь Мусса.
Кунсткамера адиректор, аистория наукаква рдоктор Головнев Андрей ауагIахъа тшдырра тшауацIнарыхра магIын ду шаму даквгIашIастI.
«ХIара россия хъвыцщала хIхъвыцуата зымгIва йрапхъата гватра зхIтра атахъу ауагIахъара, аэтнокультура проектква, ауагIахъа тшдырра ракIвпI. Ауи акIвпI ари айззарагьи ауи йапшу антахьгьыт анйараквагьи хIуыс хъада, Россия анахьанат акъральква злагIахьымдзуш абайара – ауагIахъара – ахъазла магIын ду заму… Сара зджьара йгIанымхауата абазаква сырзыразпI КIавкIаз ъасдырдырыз ахъаз. Сара сыхъазла КIавкIаз, зымгIва йрапхъата, абазаква йрыштапI», – йхIватI йалачIваз тшырзынайырхауата Головнев Андрей.
Афорум йалази асасчви сальам рархуата тшырзынадырхатI асенатор, Федерация а-Совет наукали арыпхьарали культурали акомитет йалу Галушина Римма, АкъральыгIва Дума ауагIахъа уысквала акомитет аунашвачпагIв йапхъахауа йтарагылыгIв Гильмуддинов Ильдар, йара ауи акомитет йалу АкъральыгIва Дума адепутат Удальцова Анастасия, Италия апны йгIацIцIуа SpecialEurasia аналитик хъада Джулиано Бифольки йгьи ауи агIацIщтра адиректор Сильвия Болтук.
Афорум йгIадгылыз «Алашара» Къарча-Черкес апны жвасквша руацIа йшынхаз гIазырбауа афильм йадырпшытI. АдкIылара ауагIахъа гIахчари тшауацIдрыхри ауыс ащайдза апны угIалагата ушадынхалуаш аджыпха лнахтI. Ауи амаль сабап алата тшгIанарбахьатI, йаргьи «Эгьзакь амаль» – хIва ахьырцIатI.
Абаза уагIа рхъвмарраква
Афорум гвыргъьахъвыта йангIахъыртIы амщтахь асасчва щымтищтара Абаза уагIа рхъвмарраква ъакIвшуз Псыжв кытла йдырхаутI. Ахъвмарраква жвагвыпкI рылан, ауат КъЧР абаза кытква, Черкесск къала, Апсны Республика йрыуан. СынчIва ахъвмарраква зны йапшымкIва уагIа щардагIв азырддатI, анкъвакъвраква йырпшырныс агIнызкьгIвы раъара гIайтI. ЦIыпх ахъвмарраква рпны апхъагылара тызгаз Къвбина кыт ачкIвынчва асогIа хъада – йамдахауа акубок – адарыкъвактква йрырттI.
«ХIара зымгIвагьи ари агвыргъьахъв ахъаз хIалата хIгьаъам, хIара акультура пшдза амца нкъвызгауа хIуагIапI. Арат ахъвмарраква аспорт азкъвльайри агIатгаракви йгьырхъазым йгIадырбауа. Ауат хIайщчвари агIвычIвгIвыс йгвы амчи йыргIарбагапI. ХIара хIанацу апсыуати абазати йахъазымкIва йалакIу хIкъару амчлагьи апшдзаралагьи хIацзакIыпI», – йхIватI анкъвакъвраква гIахъитIуата Эгьзакь Мусса.
Йапшым ахъвмарыртаква рпны апшIагылараква мчын. Араъа футбол, волейбол асрала, метр 100 гIагIврала, парала, хIахъваущтрала датшагьи аспорт квпшыраквала йанкъвакъвуан. АдгалагIвчва апшыгIвчвагьи уыс рызгIараутI: ауат йызтахъыз шашкIа, шахмат, датшагьи щардала йанкъвакъвырныс лшара рыман.
Анкъвакъвраква зымгIва ргIарбараквала апхъагылара ЙынджьыгьчкIвын кыт йыргатI. ЙгIвбахауа агыларта – Къвбина, йхпахауа – АлбыргIан йыркIытI. Апсуаква ргвып пщынхауата волейболла зымгIва йрайгIайтI. ХIапхъа ахъвмарраква акIвдыршарныс акьазу Апсуа кыт йырквнадыргатI. АйгIайыгIвчва асогIаква анрырт амщтахь Абазашта «айачIваква» злаз аконцерт акIвшатI.
Афорум анхара нардзара
Афорум йгIвбахуз амш йызлачважварныс йыззыгIайззаз ауысква йырзынархан.
«ХIгватра йалкIгIата хIылахь зпщылу ауысква йырзынахIырхара атахъыпI. Акультура цIолата йалалуа дзачIвызлакIгьи уикIылпшуата дгIвычIвгIвыс цкьахитI», – йгIаликIгIатI Эгьзакь Мусса.
Афорум зырцуз Головнев Андрей ауагIахъаква руысква дара рыбызшвала йъарылачважвауа айззара акIвыршара магIын ду шаму йхIватI. Доклад лымата дгIачважватI асенатор Галушина Римма. Ауи ауагIахъа мачIква рыбызшваква рхчарныс ахъазла аъащаква гIаныршарала нхарата йакIвдыршауа, асабиква рцри бызшваква ддырдырырныс разыгIальаматра щтIыхрала амальква дрыквгIашIастI.
Ауи амщтахь афорум йалаз ххъвыкIта тшыршатI: азджьара – абызшва тынха, азджьара – ауагIахъа гIахчарали тшауацIдрыхрали ашвапхаква, азджьарагьи – акультура ацкIра йрыквчважвун.
Абызшва гIащаквыжьрали тшауацIнарыхрали асекция анхара йалан абазаква йрайщчву апсуаква ргIащтийыгIвчва. Ауат йрыуан АААК ЙхIаракIу асовет йалу, Апсны Республика репатриацияла АкъральыгIва комитет аунашвачпагIв Харазиа Вадим, АААК апны йгIаныршу апхIвысква р-Координация совет аунашвахъцIагIв Бебиа Екатерина, АГУ апны апсуа литература акафедра арыпхьагIв ахIба, Апсуа-адыгьа филология аквта аунашвахъцIагIв АмкIваб Ахра, Москва апны АААК ашта хъвшара аунашвахъцIагIв Барганджиа Дауыр йгьи СогIвым йаъу АААК ауысхарта анхагIвчва гвып шабгу.
Асекция апны ауагIахъара ащатаква гIащаквызжьуаш йгьи тшауацIдызрыхуаш амальква лухырныс йгIауцхърагIуш ахачIвква йрыквчважватI, нхарала ашвапхаква амырдатI. Абызшва гIахчара ауысла адокладква йрыздзыргIвытI, ауагIахъа мачIква йырзынхауа ашвапхаква амырдатI, ргвгIанаграква ацагIвыршатI, йапшым ауагIахъаква уыста йырхауа ргватра азынадырхатI.
Афорум йалаз йрызцауа Апсны Республика а-Парламент аунашвачпагIв Ашуба Лаша, АГУ аректор, апрофессор Гварамиа Алеко, репатриацияла акомитет аунашвачпагIв Харазиа Вадим, Абаза уагIахъа рахIбачва рсовет ртшазынархараква йгIарыпхьатI.
Абаза уагIа ркультура амш
Хъвлапны йазалхыз апрограмма Россия агIвадахьыла рахIа йдуу апаркква йрыуазакIу «АдзыгIвбжьа йачIва» апны йакIвшун. Ауаъа афорум йалази асасчви Абаза уагIа ркультура амши Апсуа баракъ амши дыртлапIатI. Асквш 2005 йгIашIарышвта Апсны акъральыгIва баракъ амш артлапIара йапщылата СогIвым апны йакIвшалуз агвыргъьахъв йгIахъырхын асквш 2014 агIан ари амш гвыргъьахъвыта йщаквдыргылтI.
ЙшцIасхаз апшта агвыргъьахъв ашвахIварала, гIахIврала йнардастI, анапIылачпагIвчва ъазаква, асуратчпагIвчва ргIарбартаква адыргалтI, асасчва абаза рызкъыла йырчIархIтI. Хъвлапны ашвахIвагIвчва, агIахIвчва, амакъымршIыйагIвчва злаз концерт адыргалтI. Агвыргъьахъв алдыргауата ажвгIванд салют аларыжьтI.
ЙцIыхъвахуз амш асасчва рыла дырпшныс Архыз йыргатI, ауаъа йгылу апхъанчIви кьльисаква ддырбатI, атшпсщарта шIыпIаква йгIархъыкIвырдашатI, канат мгIвала ахIагIарта йхъаргылтI, айшва рзыхъыргIватI, ауи йадзхъачIвата зымгIвагьи сабап злу нхарала йырчвыз «атшпсщара мшква» йрылачважватI.


Ауи апсыуа уагIа ргIархвитхра агIаджвыквцIагIвчва дрыуазаджвын, Апсны атурых апны йапхъахуз а-Конституция лихуан, ареспублика ауачIвбзазара апны Лагъь КIавкIаз ащхъабзазагIвчва йрыдгылата йымгIвайсра шатахъу багъьата йазхъайцIун. Арат йрапшу ахъахвитра азхъвыцракви агIаджвыквцIаракви Басария Симон йыздыргIвушта йгьаъамызтI.
КапIба Арифа
Ауи апсыуа уагIахъа рхъахвитра азабакIра ахъа гIаджвыквызцIакваз дрыуан, Апсны атурых апны йапхъахуз а-Конституция лихтI, багъьата йхъайцIун ареспублика алахь Лагъь КIавкIаз ащхъагIвчва тшрыдкIылра йшапщылу. Ауи апш хъвыцща хвити джьгарри Басария Симон йшпайыздыргIварыз.
Йбергьльу арыпхьагIв, ашIыпIадырыгIв, апхьахьа, апублицист, ажвлара йгьи аполитика уысхагIв Басария Симон (Махаид) Петр йпа асквш 1884 декабрь а 8 агIан КвтIол кыт апны дйытI. Ауи йаба дадгьылрхарджьгIвын. Жвасквша дыртата Симон Бедиа кыт апны акьльиса йалаз апхьарта дырщтитI, уацIыхъван ауи Согъвым Ащхъа апхьарта дгIалгатI. Шви пхи зквыз здырраквагьи бзидздзаз ачкIвын асквш 1897 агIан аквырджь къала Гори йтагылаз асеминария дзыцIалтI.
Йпсадгьыл дачвыхъарата
Асквш 1902 агIан асеминария дангIанлга амщтахь Басария Симон арыпхьарала КIавкIаз округ дызшIыртын арыпхьагIвта Кубан область йаланакIуаз Къасей кыт дырщтитI. Ауаъа ауи апхьарта апны дынхун, агвхъауа сабиква урышв бызшви географии дйырдыруан. Ауаса сквшыкI анцIы ауи Армавир йхIаракIу апычIв училища дхъыргахтI.
Лагъь КIавкIаз апны йгаз асквшква Басария Симон йбзазара апны магIын ду змаз гIамтан – араса йпхьадзитI аистория наукаква рдоктор Анчабадзе Юрий: «Ауи цIолата йхъа дадынхалуан, щарда дапхьун, дъанызла дгIанымхауата акрай антахьгьыт акъалаква – ажва ахъазла, Анапа – рпны йаъаз йапшым апхьартаква дцалун, асквшква 1908-1909 рагIан Москва даъан, ауаъа Атехника дырраква тшауацIдрыхрала ажвлара аклассква дрылалуан».
Басария йбзазара ауаса йакIвшан – швапха ъайырхIазгьи адырра бзидздзаква ъайауызгьи йдунейпшыща ъащаквгылызгьи Россия йгьахъазым, агIвыма къральквагьи даъан. Асквш 1910 агIан Атехника дырраква тшауацIдрыхрала ажвлара абзирала ауи апхьагIвчва пычIв дырра шрыртуа ййырдырыныс Германия, Австро-Венгрия, Италия, Швейцария дцатI. Апрофессор Дзидзария Георгий йширыбагъьауала, йара ауи апшта Лагъь Африкагьи, Трыквштагьи даъан – ауи Россия паштахIыгIва шабгу ъамидаз аламкIва.
ЙхIвара атахъыпI Басария Симон йпсадгьыл даначвыхъаразгьи мшкIымзара-мшкIы ауи дазымхъвыцуа йшагIвымсуаз. Дыррата йаулакIгьи, хъвыцрата йхъа йгIаташвалакIгьи – ауат йцри шта данцахра ауаъа йынхара апны йшгIайрысабапуаш йыла йгIацIайжьуан. Ауи Апсны закIыла дапщылазара, ауаъа йыншауа йдырра йтахъын. Ауи йаквшахIатхитI Согъвым йтаз йбергьльыз ажвлара уысхагIв, арыпхьагIв Чочуа Андрей йзигIвыз асальамшвъа.
«СыгIвза, –Чочуа йзигIвитI Басария, – угIай азаджв азаджв сальамшвъа йзыгIыгIвуа хIалагапI – уари сари зны бзи хIабабунщтIи. ЗымгIва сзыгIагIвла. Сара КIавкIаз апны ауагIа рахIа йъалагIваласуа стапI. Армавир – Лагъь КIавкIаз йакультура квтапI». Апрфессор Дзидзария Георгий йширыбагъьауала, Басария Симон йапымшвтуата Апсны йгIацIцIуаз агазетква гIайадзун.
Басария дпублицистпI
Асквш 1910 агIан Симон Петр йпа йпублицист нхара джвыквицIитI. Ауи анаукаква р-Петербург академия дакорреспондентхитIта йгIвыраква «Отклики Кавказа», «Голос
Кавказа», «Черноморский вестник», «Сухумский вестник», «Сухумский листок» датшагьи ауат йрапшу агазеткви ажурналкви йгIарыншвалитI. ЙгIвыраква хьызцынхъвыта Симон Апсуа йа Махаид Апсуа – хIва рыцIайгIвуан.
ЙгIвыраква рщарда гIазквчважвуз гIазаб збуз апсыуа уагIахъи Апсни рылахь шцаз, апхъахьыла руысква шцуш ракIвын. Йпсадгьыл ахъазла магIын хвыцдзакI змаз уыскIгьи ауи гвы айымтуата йгьагIвйымщтуазтI.
Ауи апшта, асквш 1913 май агIан «Сухумские вести» газет йгIаншвалыз «КIавкIаз ащхъагIвчва Трыквшта апны» статйа апны ауи йгIвитI: «Айтыпара йадгаламкIва, гвжважвагIвала йакIвшун: ауагIа йъацауагьи йыззцауагьи гьрымдыруазтI… АщхъагIв йытшгIва ъаныз, йапхъанчIвиквагьи тынчта йъабзазуз йкыт нижьтI. Йлакта рыцхIагIа ду гIаныпщитI, бзи йбуз зымгIва йыцнайахвтI, йтшы нашхыйадза йыдзхъагылапI, бзи йбуз ауасачкIвын йымапI, йпи йпхIи йыцпI, йабджьаргьи – йыздзыргIвуата йтахъу зырхъйауа – йнапIыцIапI».
Ауат агIвыраква йрыщатаз йгьахъазгIваца азхъвыцрамызтI – йаъаз гIаншаран: Басария Симон Астомбыль апны зцри псадгьыл йтыцIхта ргвы цIыркIгIауа «рпсы ата» – Апсны гIазгвалашвахуаз апсыуаква дрынйун.
«Ауи йгIвыраква абашти ауи ауагIи рызхъвыцраквала, апсахра бзиква райгвгъарала йырчвыпI, – йгIаликIгIитI Анчабадзе Юрий. – Ауи дызхъгвыргIвуз ауысква йрыуан: ашIыпIа апны айъазара аргIапсща, апхьартаква рнамхъара, асоциал уысквала абжараква. Басария мчыта ашIыпIа уыснкъвгагIвчва драйсуан, руыс йнардзата йдмырхъйауата, абзазагIвчва рыхъазла ргвы рымхьуата, аполиция йырбалакI рчпауата йыркъванчун».
Ахвитра йхъа йтата йпсадгьыл дгIайхтI
Асквш 1917 агIан Россия паштахIыгIва апны революция анынша Басария Симон йпсадгьыл дгIайхта ашвъабгъьы йаницIуз йгвалаква йырхъйарныс лшара йаутI. Йаргьи дгIайхитI – Апсны штшапсахуашла йхъвыцраква дрылата.
Ауи азаман Апсны ахъазла рахIа магIын ду змаз агIамтаква йрыуан. Россия империя алпIлун, Грузия – йзызнацIуз Апсны алата – ауи йшгIалцIуаш йащтан. Басария Симон ауи дапшIагылан.
Асквш 1917 август агIан апсыуа диннкъвгагIвчви ажвлари райззара ду акIвшатI. Басария Симон Петр йпа ауи анхара джьгарта далан йгьи йайззаз ауагIа Апсыуа Кьльиса ахъа йахвитта, аквырджь диннкъвгагIвчва йырпщыламкIва йаъазларныс шатахъу йадйыргылтI. Ауи Апсни Грузии акъвызгуз йапхъахуз чIвырхъан, ауаса Басария йгIайгвынгIвуан апсыуаква мгIва ауыра шырпыру, рахIа йбаргву ауысквагьи рпахьла йшщтIаркIву.
Апсыуа уагIахъа совет ахъада
Асквш 1917 ноябрь а 8 апсыуа уагIахъа ужвыгьи райззара дукI акIвшатI. Айззара дрыхIазырра ахIатырла Басариягьи ауи йхъвыцща йыцагIвызшаквузгьи адгалра нхара ду рхатI: ауагIа зымгIва йацшIакIта – «апсыуаква рхъа йахвитызларныс ртахъыпI» – рхIвара ахъазла ноябрь а 8 атшын Согъвым апны тшазыркIкIра шатахъу гIаргвындыргIвуамцара апсыуа кыт щарда йгIархъыкIвшатI.
Басария Симон аделегатква рпахь дгIачважвауата йара йрыхIазырыз айззара ду а-Декларация дгIапхьатI. Ауи йгIанахIвун «апсыуа уагIахъа ареволюция йалырбгIауа ауагIахъаква рхъа дара-дара йандыргIалхырныс йахвитзара шакIву». Айззара ду магIын дудздза зму уыста йахаз йрыуапI Апсыуа уагIахъа совет гIаныршара йгьи Апсны атурых апны йапхъахуз а-Конституция нахвра. Апсыуа уагIахъа совет (АУС) даунашвачпагIвта йара Басария Симон Петр йпа далырхтI.
Асовет зынла апсыуаква дара ркъральыгIвари рхъахвитри шыртахъу зрыбагъьуз ащаквыргылраква нанауахвтI. АУС йнанауахвыз ащаквыргылраква рыуа закIы апны араса аныпI: «Мзымта дзыгIв угIалагата Ингур дзыгIвдза, амшын КвайчIва атшпы угIалагата КIавкIаз ащхъаквадза Апсны ашта йгIацIанакIуа адгьылква зымгIва – ауат байарата йрыцIу зымгIвагьи рыцта – Апсны апны йбзазауа апсыуа йгьи антахьгьыт ауагIахъаква йацырчIвта йшыртахъу апш йгIадрысабапырныс йрытра».
Апсны агьагьарала йгIакIвзыршауа рыуа захьыла тшынанархушта, тшызднакIылуашта Басария йбуз Лагъь КIавкIаз ащхъагIвчва ракIвын. Ауи йыцыркIтI айззара ду йалаквазгьи, ауаса Апсны ахъахьла апстхIваква хъващхауа йалагахьан. Асквш 1918 май а 26 Грузия зхъа йахвиту йшкъральыгIву ахабар аргатI. Апсыуа уагIахъа совет йалакваз Апсны агIвыма къраль уысква рпны тшахьъананархушла йагIвшахатI. ЙцIыхъвахауата Басария Симон асовет аунашвахъцIара дахъырхитI. Аквырджь меньшевикква зцIыхъва йгIатагылыз Басария Апсны дтыцIра атахъхитI, ауаса асквш 1920 агIан «аполитика уысква дрыламлырныс» ддрыбагъьан дгIацапахтI.
Асквш 1921 агIан Апсны апны Совет власть анщаквгыл амщтахь Басария йара йхъаталагьи аполитика далалырныс йгвы гьазыщтIахмызтI: ауи абольшевикква рахьыла дахъуата дгьаъамызтI, Анчабадзе Юрий йшихIвауала, «ауат ашва рзихIварныс дгьхIазырмызтI». Ауаса ауи йгьгIанымцIуазтI Басария йыншауа хабар йымбауата. Апсны социалист республика ангIаншаз асквш 1921 мартI а 31 амш дшазхIвахIвуазымцара йара ауи асквш декабрь а 16 Апсны йгьи Грузия социалист республика федерация азазаъаща рызбжьата тшанадыркIыл дъанквынхатI. Ауи амщтахьла Басария йызнымкIва акъральыгIва уысхартаква йапшым ауысква рыхъазла йырджьун, ауаса йара йхъатала аполитика дгьаламылхуазтI.
Аполитика даламкIва
Аполитика хъатакIла йгIанижьын Симон Петр йпа анаука, арыпхьара, акультура рпны йуыс гIайыдахIвуата дынхун. Асквш 1923 агIан апхьахьа Басария йнаука нхара хъада «Апсны агеография, аэтнография йгьи аэкономика хъатаква» гIацIцIтI.
Апрофессор Дзидзария Георгий ауи анхара цIба ацIибауата, гIващагIара щарда алата йхIвауата мчыта даквчважвазтынгьи, атурыхи акультури рыхъазла ауи магIын ду шаму гIаликIгIатI. Ауи дадгылитI Анчабадзе Юрийгьи: «Ауи апсыуаква рэтнография йауацIыхта, аунагIва культура ахъатаква зымгIвамызтынгьи айхIара гIаланакIуата йгIазырбауа йапхъахауа монография гIвырапI. Акнига ауи апхъала йаъаз агIвыраква йгьгIархъыхым, ауат йырныз атахIвахуата йгьаъам, ауи йащатахаз йара йызгIвыз йхъатала архъвыхраква ъадзакIвйыршуз сквшпхьадзарала йгIвуамцара йазикIкIуаз агватраква ракIвпI. Акнига апхъажва апны Басария Симон йхIвитI «зпсадгьыли зуагIи рыхъазла ахабар цIабыргква ззыхIвуш Апсны апачва йыргIвыз» наука литература йбарныс шигвалу.
Уыс ду йхатI Басария Симон арыпхьагIвчва ррыхIазырри рарыпхьари рпны: йара дарыпхьагIвын, Апсны апедагогика техникум адиректор дитарагылыгIвын. АршIыйара тшадызкIылуаз чкIвыныргIа гватра рзалихуан. Ауи данынхуз акIвпI апедагогика техникум апны литература гвып ангIанша. Ари агвып рпны акIвпI йапхъахауата йара йуысаква дъагIарыпхьаз ауи агIан атехникум йхпахуз акласс йапхьуз, уацIыхъван апсыуа уысагIв дута зыхьыз газ Когониа Иуа. БаргвыпI Басария Симон йнапIы ззынадзаз ауысква зымгIва гIашIупхьадзарныс. Ажва ахъазла, ауи ауагIа рашваква йрызйымаз абзибара йгIалцIла ауагIа рмакъымква разкIкIыгIв, зыхьыз бергьльу Ковач Константин йынхара апны дицхърагIун.
ШIыпIардырра нархара змаз йпшгIараква сквшщарда нызцIыз Апсны ауасаражвква йгIарыквчважвауа агIвыраква гIархъшахъыцIтI: ауат рбзазара дгIаквчважвауа йахъазымкIва датша зджьарагьи йумауаш рсуратквагьи йгIвытI. Апсны агеографияла йапхъахуз апхьагаква йрыуа закIыта Басария Симон йгIвыз йызнымкIва йатагIацIырщтхтI.
Басария Симон чвгьадза дыдзтI. Апсны аинтеллигенция йрыуаз йагъьыз ауагIа анхъырщгIа асквш 1937 арепрессияква дгIархъшвалызтIхIва асквш 1941 агIан дыркIытI. Ауи ареволюция йапшIагылаз организациякI далата рхIвун. ЙайхIахугьи – ауи аорганизация дахъадата дгIадырбатI. Ауыс ауаса йанацIарцIара ауахьауаъа йыншуз арепрессияква йрылашваз зымгIва рыхъазла йацапшын: Тбилиси йыргун, гIазаб рхътырхуа йрыдынхалуанта йырщыхуан.
Басария Симон Петр йпа йхIаль-шан даквчважвауата апрофессор Дзидзария Георгий араса йгIвитI: «Симон Петр йпа ауыс апны йхъагьи анахьанатгьи дырзыткIьийын, ауагIа нхагIвчва йгвы рызрыцхIан, драйгвыгIвуан. Ахъалащгьарра йгвы йгьыквымшвузтI, йхъатала дгIвычIвгIвыс райшан, дайрышын».


Лента событий ВААК
СогIвым апны «Аимҵакьача» йастI.
АуагIахъа спорт хъвмарраквала анкъвакъвраква йрылазлуш агвып ъагIадрыбергьыльуаз анйараква акIвшатI. Акъала хъада апщапхьартакI рапхьагIвчва «Аимцакьача» уагIахъа хъвмарщала йанкъвакъвуан. Ушабгу унанауахвуата йджьащахъваз ахъвмарра апны айгIайра Эшба Ефрем йыхьыз зхъу СогIвым 5-хауа апхьарта йагатI. АйгIайыгIвчва акубок рыйттI чкIвыныргIи физкультури тшауацIдрыхрала АААК ахъвшара аунашвахъцIагIв Берзениа Валерий. Ахъвмарра адыргалтI Адуней апсуа-абаза конгресси чкIвыныргIи спорти руысквала СогIвым къала аунашвахъцIарти. АуагIахъа спорт хъвмарщаквала анкъваквъраква хIыззнайуа асабша «Апсны» этнопарк апны йакIвшуштI. РыцIа йымчыта рыхьыз шддырхIвуш йазабакIуаштI Гвдауыта йгьи Очамчыра районкви СогIвым къала 5-хауа апхьарти ргвыпква.


Лента событий ВААК
АААК Лыхны кыт апны йапхъахауа медицина цхърагIарала атшыбжьараква акIвнаршатI
ЙгIадрайгваз МЧС аъачIвагIагIв АмычIба Индирагьи далата йапхъахауа медицина цхърагIара шдурадзушла атшыбжьара адыргалтI Лыхны кыт апны апхьагIвчва рыхъазла. АцIайква зчажь блыз, удын зквшваз, зыбыгIв шIчIваз, зща гIаджвыквлыз, амара зхъа йташыз, ймахыз тамата ушицхърагIуш рархIвтI. Дара апхьагIвчвагьи йрымаджьащахъвата атренинг йгIалалтI.
Апроект апкъ йтата АААК агвып апхьарта согIата айъазагIв дъадзагIамис йчмазагIвхаз йа хьыгIа задзаз уызлайцхърагIуш ахъвшвкви аъамапсымакви ацхърагIащаква зну швъагьи рыцта йрырттI.


Апсны апны
Апсуа литература ащатащтIацIагIв, ауагIа руысагIв, апхьахьа Гулиа ДырмытI дангIадрийызищтара сквшы 150 ъацIуа йадахIвуата АААК Гулиа Д.И. йымчыбыжь джвыквнацIитI. Ансимшы хIара агIвгIвы йбзазари йыршIыйари йгIарыквчважвауа агIвыраква швзынатахIцIуштI. Асоцсетьква рпны хIбгъьыцква швырпшла – джьащахъвара щарда швауаштI.
АААК ареспублика апхьагIвчва рзгIвадара рхъвыхрала апроект атаджвыквнацIахтI. Асквш 2024 агIан йапхъахауата йъацаз Гвдауыта район йаланакIуа Уатхара кыт акIвпI.
ЧкIвыныргIи физкультури тшауацIдрыхрала АААК ахъвшара Апсны акыткви акъалакви рпны апсуа уагIахъа хъвмарщаквала атшыбжьараква акIвнаршауаркIвитI.
Адуней апсуа-абаза конгресс апны йгIаныршу Апсны апхIвысква рсовет асквш 2024 агIан йапхъахуз алачIвара акIвшатI. Анйара СогIвым йаъу а-Конгресс ауысхарта апны йадыргалтI.
ПычIв айсра дыррала апроект шIыц ашIыпIа хъвшараква рыцынхарала АААК ахъвшара йджвыквнацIатI. Ауи йацыркIтI Апсны Республика Ахъахчара а-Министерстви «Апсуа хысра клуби».
Адуней апсуа-абаза конгресс ЙхIаракIу асовет аунашвачпагIв Эгьзакь Мусса онлайн амальла АААК ЙхIаракIу асовет йалакву драбабатI. АлачIвара апны йтыцIуа асквш агIарбараква йрылапштI, асквш 2024 ахачIвквагьи йрыквчважватI.
АААК хабарргарала ахъвшара йарыхIазырыз, аскульптор йгьи асуратчпагIв Адлейба Амиран йбзазари йыршIыйари йгIарыквчважвауа абзагIвра швапхьарныс йшвзынатахIцIитI.


Лента событий ВААК
«Аимцакьачара» анкъвакъвра афинал «Апсны» этнопарк апны йакIвшатI
«Апсны» этнопарк апны «Аимцакьачара» апсуа уагIахъа хъвмарщала анкъвакъвра афинал акIвшатI. Ауаса йапхьитI уыжвгIанчIви регби йашIырпшу гвыпла атопасща. Ахъвмарща ахабзаквала агвыпква ркапитанква йдучвам ауабчватоп лабала йасуамца дара ргвып йауу ахъвмарыгIвчва йшырзауырщтуаш йащтапI. Атоп гIазкIуа ауи йыквызхра зтахъыта йпшIагылакву тшырдимыркIуата афинишдза днадзара атахъыпI. https://abaza.org/abq/1086


Лента событий ВААК
АААКи Джьугелиа Инни рпроект йауу алекция шIыц апсуа уагIахъа гIахIвыща атурых йазынадырхатI.
«Ирӡтәым» проект йаланакIуа йызкьазууыз алекция акIвшатI Кобахиа Д. йыхьыз зхъу Гвдауыта 5-хауа аквтанай апхьарта апны. Ари азын ауи апсуа уагIахъа гIахIвыща атурых йазынархан.
Амастер-класс акIвлыршатI Апсны Республика ауагIа рартистка, Адыгея Республика апны гIатгара зму артистка, Ахьӡ-аҧша орден III астепень зму Герзмава Майя. Ауи апхьагIвчва апсуа уагIахъа гIахIвра апны ахIвссаква рпIатIаущаква йрыхалыргIвазатI, йагIвсыз агIамта ауацIа ауат апIатIаущаква штшырпсахыз ралхIвтI. Амастер-класс алекция йахъазымкIва тшыбжьарагьи алан. Герзмава Майя апхьагIвчва уангIахIвуа апсуа гIахIвыща йаквыргIапста ушайтыпуш, ущапIква шуыргылуаш, унапIква шучпуш длырбатI.
«Ирӡтәым» (апсышвала – «йрыдзчIвым, йрыдз йамуаш» – гIаныцIитI) проект агIапын ахъа йджвыкврыжьтI. Ауи йадгалагIвхатI Адуней апсуа-абаза конгресси Апсны акъральыгIва университет апсуа бызшвала акафедра арыпхьагIв Джьугелиа Инни. Апроект ацIайква апсуа уагIахъа ртурых, ргвбайара, рцIасква штшрыдыркIылуаш йазынхитI.


Лента событий ВААК
АААК Ачандара кыт апны ъачIвагIагIалхрала атшыбжьара акIвнаршатI.
УахьчIва аъачIвагIаква йгьапшым йгьи щардапI, ауат сквшигIадза йрылахIитI йгьи тшырпсахитI. Уыззычпу, упсы бзи йабауа уыс шпагIалухуаш, тшыззубжьуш запшнархарайа, уабапхьуш – тамамта йадгалу ъачIвагIагIалхрала анхара чкIвыныргIа арат магIын ду зму азцIгIараква рджьауапква гIарауырныс йырцхърагIитI. Арыпхьарали згIвадарахчарали жвлара джьгаррали АААК ахъвшара ъачIвагIагIалхрала йызкьазууыз атшыбжьара Гвдауыта район йаланакIуа Ачандара кыт апны йакIвнаршатI.
Атренинг йгIадрайгватI АГУ азъазара ахъвшара йапхьауа Аджьынджьал Амина, агроинженер хъвшара йапхьауа Багателиа Айнар, физика-хIисапчпара хъвшара йапхьауа Касландзиа Нестор, МГИМО дуней журналистикала ахъвшара йгIалгаз Чкадуа Наала. Пхата йадгалаз анйара апны асасчва АААК ахъвшара аунашвачпагIв Хагба Изольди аъачIвагIагIв Хьышба Науыри рыцта апхьагIвчва йрачважватI, дыррагIацIгарали нхарта гIаурали дара руысква шалыз рархIвтI.
ЧкIвыныргIа ауат йырхIвуз йрымаджьащахъвата йаздзыргIвуан, азцIгIара рыртуан, айчважвара йалалуан. АщардагIв ари апш айчважвара йапхъахауата йалан. Атшыбжьара аналга апхьагIвчва аколледжква рпны апхьара йшнарахвуа йгьи йшадрыпхьауа зну абуклетква рыларшатI, абадыргаква амырдатI.
ЪачIвагIагIалхрала апроект йхIаракIу йгьи йазалху квтанай дыррагIацIгара йапшым анархараква чкIвыныргIа йшырдыруаш йазынархапI. Апроект джвыквлищтара ари йжвипщхауа анйарата йакIвшатI.


Лента событий ВААК
АААК Бзыб апхьарта апны театр гвып агIаныршара ахчала йацхърагIатI.
Бзыб йапхъахауа аквтанай апхьарта апны актер азъазара йъазырбжьауа акружок йдрыхIазырыз аргылчIв гIадырбатI. Акружок анхара адгалра Адуней апсуа-абаза конгресс ацхърагIатI. https://abaza.org/abq/1128
А-Конгресс агвып Бзыб йапхъахауа аквтанай апхьарта амузей йаъан.
Бзыб йапхъахауа аквтанай апхьарта аунашвачпагIвчва йдрайгван Адуней апсуа-абаза конгресс анхагIвчва ауи амузей йцатI. Амузей асквш 2023 йгIашIарышвта йынхитI.
Ауи атурых йапшым агIамтаква йырзалху пщпещкI йнадзитI: асквшква 1992-1993 рагIан йакIвшаз Апсны ауагIа р-Абашта айсра апещ, асквшква 1941-1945 рагIан йакIвшаз Абашта айсра Ду апещ, асквш 1937 агIан арепрессияква йрылашвази щтадъа йыдзызи рпещ йгьи аштадырра апещ. Апещква уызларызцауа абидоль аурала Апсны а 17 баракъкI алагылапI. Аныпква штшырпсахуазла хI-Псадгьыл гIаншара щардала йырчвыз атурых уыла йуызгIацIажьитI. Апещква рпны амдараква апхьагIвчва рцри бызшвала йакIвдыршитI.
Апхьарта амузей дырра щарда уызгIалкIгIушта алшараква дупI. Апсадгьыл, ауи атурых, цри бызшва йырзынарху абзибара – йгIадзынгылуа чкIвыныргIа патриотта йубжьарныс, идеология нхара рыцакIвуыршарныс ахъазла уызгIвымсхыз швапхапI.
Апсуа спортсменква Россия ауацIала хвитта абакIрала IХ анкъвакъвра апны йайгIайтI.
СССР йачемпионыз Радионов Владимир йхъмаштылгата йакIвшаз Россия ауацIала хвитта абакIрала IХ анкъвакъвра апны аспортсменква Герзмава Алани Аристава Леониди айгIайра гIатыргатI, Кархалава Дамей джьаз согIа гIайынхатI. Анкъвакъвра декабрь а 9-10 агIан Санкт-Петербург апны йакIвшатI. Ауи Россия (Амур, Ленинград йгьи Москва областква, Краснодар йгьи Ставрополь крайква, Карелия Республика, Калининград, Москва йгьи Санкт-Петербург къалаква), Беларусь, Армения, Апсны йрыуата спортсмен 180-гIв алан. Апсуа спортсменква рбжьитI Берая Игорь, Цвейба Адам, Алабян Размик йгьи Лазба Дауыт.
«Апсуара амгIващквала» абаркIыра: Атара, Лащкьындар, Кындыг кытква рпны йакIвшаз айззараква.
АгIатраква рабаркIыра «Апсуара амгIващквала» апкъ йтата ажурналист Бебиа Екатерина Атара, Лащкьындар, Кындыг кытква рпны «Апсуара» йазынархаз айззараква шакIвшаз гIалырбитI. Асквш 2009 агIан йанырцIатI. https://abaza.org/abq/1102
Апсуа-абаза уагIахъа йгIарылцIыз йбергьльу агIвычIвгIвысква йырхIвата «пхьынцIыгIва гIазшI.алыз» ажваква.
Эгьзакь Мусса запш аъам азъазара апкъыгIваква Эрмитаж согIата йрыйттI
Къарча-Черкес Республика АуагIа Райззара аунашвачпагIв йтарагылыгIв Эгьзакь Мусса Эрмитаж музей азъазара пкъыгIвата хвба рыйттI: ауат асланец квайчIва йгIалчву Россия апаштыхIква рсуратква зну, гIвба-гIвбата йалу джыпхапI. Ужвы ауат Эрмитаж, Георгий пещ апны апшыгIвчва йддырбарныс йгIаквырцIатI, январь а 14-дза ауаъа йнашылквауа ауат йырпшырныс рылшуштI.
Эрмитаж аъачIвагIагIвчва йшырхIвауала, асквш 2023 ауацIа рыцIа хвы зму согIата йгIарыртыз ари акIвпI. Амузей адиректор хъада Пиотровский Михаил йгIвыз аразыра швъа апны йгIарыртыз аджыпхаква амузей азкIкIраква рпны йумауаш йшпкъыгIву дацIачIвагъватI. Ауи Мусса ХIабальа йпа асогIа ахъазла дйызхIвахIвтI, Эрмитажи йари апызщылуа айгвара азазаъащаква хвы шырзибауа, амузей йазалихуа агватра хвду шаквицIауа гIаликIгIатI.
Къарча-Черкеси Санкт-Петербурги щарда цIуата йащтаныкъвитI, ауат азазаъащаква КъЧР Ахъада Темрезов Рашид йацкIрала рыцIа-рыцIа йбагъьахитI. Ауи апшта, асквш 2023 апрель агIан КъЧР а-Парламенти Санкт-Петербург Хабзалыхрала Айззари йапшым анархараквала йацынхарныс ангIалра мачвы ацIарцIатI. Щардата йацадыргаллауа анйараква, алалраква, акцияква рбзирала ацынхара йашIамсуа тшауацIнахитI. Азъазара апкъыгIваква ъарыртызгьи – ауат йрапшу магIын ду зму ауысква йрыуазакIыпI.
Эгьзакь Мусса йшихIвазла, ауат апкъыгIваква амузей йрыйтныс йзаквикIыз акъраль агвбайара тынха агIащаквыжьра йкъару алайцIара йтахъыпIта акIвпI: «Багъьата йхъасцIитI амузей апны арат аджыпхаква дырра уыслагьи, культура уыслагьи хвыта йрыму йшалахIуш. ЙайхIатагьи йсхIвапIта, арат артефактква хIацзакIыри йхIзацалу хIтурыхи йыргIарбагахуштI. ЗапшгIамтазлакIгьи азъазари акультури амажаква йырхъысуа, йхIзацалу хIтурых йгьи хIкультура тынха ахъазла хIхъа дырдууа, ауат бзи йхIдырбауамца ауагIа адыркIылитI. Ари азкIкIра амузей йрыстуата кьангьаш гьазгIазгуам ауи ауагIа гвышхвара шрыланацIуш, рпсадгьыл бзи йшднарбуш».
Анхараква апхъанчIви заман агIан йгIадрысабапуаз контррельеф гравюра ргIапсщала йчпапI. Ауи апш амальла Месопотамии АпхъанчIви Мсыри рпны арыпшдзагаква, ахча жвгъайква, адуаква рчпун. Агравюраква йапшым ахIахъвква рпны йтырхуанта айхала йгIатдрышвтхуан.
УахьчIва ауи амаль гьгIадрысабапхуам. Адуней апны ауи йазычпу гIвычIвгIвыс напIъазата йаъаху 15-гIвкI йгьрайхIам.
Россия апны контррельеф ргIапсща гIазрысабапуата йаъу асуратчпагIв-гравер Нуждин ВладимирзаджвыкI йакIвпI.
АсогIаква йгьахъазрыпшдзагам – Россия атурых узыгIахъызтIуа хъышвпI. Агравюраква Альпщхъаква рпны йаъу асланец йгIалхпI, атараква арасацIла йгIалхпI. Агравюраква йрылапI Россия рпаштыхI Александр I йсурат гIазырбауа гIвджыпхакI, апаштыхIква Павел I, Екатерина II, Николай I ргравюраква.
Ауи апхъала, асквш 2017 агIан Эгьзакь Мусса Санкт-Петербург йаъу Суворов ймузей кIьанджь 2500 райхIа йнадзауа олово йгIалху айсчва разкIкIра согIата йрыйттI. Ауат шIыцта йгIандыршаз, Россия апны йзакIзаджвыкIу олово йгIалху айсчва рмузей афонд йаларцIатI.


Лента событий ВААК
АААК Мгвыдзырхви Жвандрыпщи рпны диспансеризация акIвнаршатI
Мгвыдзырхви Жвандрыпщи кытква рапхьагIвчви рарыпхьагIвчви адызкIылыз йызкьазуу адиспансеризация адыргалтI октябрь а 20 атшын Мгвыдзырхва апхьарта апны. АпхьагIвчвати арыпхьагIвчвати швкIгIвы райхIа знархараквала йапшым айъазагIвчва гIарпшытI: лор-врач, офтальмолог, уролог, апедиатрква, эндокринолог, невролог, реабилитолог, кардиолог. Йшабгу йгIауахвырквын, ацIайква рзгIвадара аъаща гьгвымхам. Ауаса згIваквакIгьи гIараутI, ауат зхьуа йдмыркъвауата аъачIвагIагIв дгIарддырпшра атахъыпI. Ауи апшта, зчIачIаква зхьуа асабиква аъапI. Ауат йазалху рхъвыхра йызлагIакIылсуаш швъа рырттI.
АААК акыт апхьартаква рпны амедицина рхъвыхраква акIвнаршауаркIвитI. ЙащтагIайуа архъвыхра ноябрь йадыргалуаштI.
Аныкъвадыкъваква рыхъазла Афон апны амдара: чкIвыныргIа йапхъахауа ринклюзив адкIылари АААКи ЦкIуа Анрик йгвала дырхъйатI.
Асквш 2022 июнь агIан ЦкIуа Анрик Владикавказ апны йакIвшуз Россия ашIара йырзалхыз аинклюзив арыпхьара форум «ГIвынадъа» далан. АчкIвын ауаъа йпроект «Инва-тур» дйырбатI, ауи апкъ йтата зызгIвадара аъаща йгIалцIла зылшараква ахъарысу ауагIа Апсны апны амдараква рзадигалра йгвыгъан. Анрик йпроект йхпахуз агыларта акIытI. Апсны апны амдараква адигалырныс ауи йгIайцхърагIатI «ЧкIвыныргIа йапхъахауа ринклюзив адкIалара» анхагIвы Халваш Ради АААКи. Ауат ракIвымкIвагьи зылшараква ахъарысу асабиква йрыцызлара атахъыз аволонтерквагьи гIайыцIагылтI. ЦкIуа Анрики Пилиа Яни ауат ъагIамдуз ашIыпIаква йырмагIну рархIвуа йрыцын. АгIамдара йалакваз рыла пшытI: Афон ШIыц акьльиса, адзкIатштшарта, «ПсырцхIа» айхамгIва станция, адзычваква ъану апарк йаъан. Амш алдыргауата ацIайква АААК йырзаднагалыз афачIвквала йдырчатI.


Апроектква
АуагIа ргвы абайара гIаузырбауа ачIвыйа? Рыбызшва, рцIасква, ркультура. ЙгIацхIцIапI араъа абанпараква йамырдауамца йгIамгIвайсуа, ауагIа сабап рызгIаугуа йгьи йуыргвыргъьауа уыршIыйарныс лшара гIауызтуа анхараква. «Йбзу ъачIвагIа» – Адуней апсуа-абаза конгресс йапроект шIыцпI. АгIатраква рабаркIыра ацIасква шымдзуаш, хIуыжвгIанчIви культура йахъвыкIта йшаъазлуш апшта знапIквала йацхърагIауа анхагIвчва ъазаква йгIарыквчважвуштI. Швара аъачIвагIаква ртурыхи рымадзакви рыцIа цIолата йыжвдыруаштI, йалныс ауыпI шваргьи ауатква швзычпузтын швапшныс гIашвтахъхарнысгьи.
АААКи арыпхьагIв Джугелиа Инни йацдырхъйауа апроект апкъ йтата сынчIва йапхъахуз алекция асуратгIвгIвчва ъадрыхIазыруа СогIвым аучилища апны йакIвшатI.
ПычIв айсра дыррала апроект шIыц ашIыпIа хъвшараква рыцынхарала АААК ахъвшара йджвыквнацIатI. Ауи йацыркIтI Апсны Республика Ахъахчара а-Министерстви «Апсуа хысра клуби».
Адуней апсуа-абаза конгресс ЙхIаракIу асовет аунашвачпагIв Эгьзакь Мусса апсуаква дрыуата суратгIвра йапхъахауата йызъачIвагIахаз, адуней йагъьу азъазагIвчва йрылапхьадзу Чачба-Шервашидзе Александр йгIвыз жвасураткI йхвгIатI.
Апремьера Адуней апсуа-абаза конгресс ауысхарта апны ноябрь а 23 атшын йакIвшатI. Афильм «Амазара» проект апкъ йтата йхъырхтI.
Апсуа-абаза уагIахъа ргвбайара тынха йазынарху Адуней апсуа-абаза конгресси «Алашара» Дуней адкIылари рпроект «Амазара» апкъ йтата апсуа кIвалдзы йгIаквчважвауа фильм шIыц хъырхтI.
Аконференция йалази асасчви зчважвари зпсихика тшауацIыхри тащахIахауа асабиква ртара йтагылхныс лшарата йрыму йалачважватI.
Адуней апсуа-абаза конгресс ахабарргарта портал Россия рбоксер Агрба Харитон спорт апны йгIамидаз амгIва йгIаквчважвауа бзагIвра арыхIазыртI.


Лента событий ВААК
Апсуа-абаза уагIахъа йгIарылцIыз йбергьльу агIвычIвгIвысква йырхIвата «пхьынцIыгIва гIазшIалыз» ажваква.
Апсны ащхъаква: ащхъа шIыпIаква рпны штшукIуаш ауысла зджьарагьи йаным ахабзаква йырзынархан «Ирӡтәым» проект йаланакIуа айчважвара
АААКи АГУ апсуа бызшва акафедра арыпхьагIв Джугелиа Инни йацдырхъйауа апроект апкъ йтата «Ирӡтәым» йаланакIуа йызкьазууыз алекция акIвшатI. Ащхъа шIыпIаква рпны штшукIуаш ауысла зджьарагьи йаным ахабзаква Гагра йапхъахауа аквтанай апхьарта апхьагIвчва ахIбаква йрайхIвтI ажурналист, апсуа радиуа адиректор Гвынба Адгвыр.
АААК ауагIахъа хъвмарщаквала атшыбжьараква акIвнаршауаркIвитI
АуагIахъа спорт хъвмарщаквала амастер-классква акIвшатI Очамчыра апхьарта-интернати Пакващ аквтанай апхьарти рпны.
ЧкIвыныргIа ртшауацIыхрали физкультурали АААК ахъвшара аунашвахъцIагIв Берзениа Валерий «АимцакIьачара» хъвмарра ахабзаква йалыргата йгIайхIватI. УацIыхъван апхьагIвчва ахIбачва гIвгвыпкIта тшагIвыршан йанкъвакъвуа йалагатI. Атшыбжьараква зымгIва аналгара хIапхъа май мыз агIан апсуа уагIахъа хъвмарраквала анкъвакъвра акIвшуштI. Ауаъа йагъьу акомандаква тшазыркIкIуаштIта рыуа рыцIа бзита йхъвмаруа дгIадрыбергьыльуаштI.
Хвап кыт апны апхьагIвчва рзгIвадара дырхъвыхтI.
Йызкьазуу апхьагIвчва рдиспансеризация акIвшатI Гвдауыта район йаланакIуа Хвап кыт апны. Апхьарта апхьагIвчва зымгIви ауат рарыпхьагIвчви знархараквала йапшым аъачIвагIагIвчва рпны архъвыхраква йгIаркIылстI.
Аконгресс анхагIвчви ареспублика згIвадарахчарала а-Министерства айъазагIвчви руыс шырдыруа, йшазычпу гIадырбатI, зызгIвадара зырхъвыхныс зтахъхаз акыт абзазагIвчва хвыцква гватрагьи айгвыгIврагьи рзалырхтI. 70-гIвы йырпшын ргвы ззыбжахаз рыцIа йцIолу архъвыхра йгIакIылсырныс йырщтитI.
Апроект Апсны акытква рапхьартаква рапхьагIвчви рарыпхьагIвчви медицина цхърагIара йнардзата йшрайдзуш йазынархапI.
Айба Рауф сквшы 90 йхъыцIтI
Апрель а 12 Санкт-Петербург, «Арыпхьара ашвырква» театр апны ажвлара уыснкъвгагIв, абзихагIв, асквшква 1990-2000 рагIан Санкт-Петербург апсуа диаспора йрунашвачпагIвыз, «Апсны» жвлара чIахI зму аунашвачпагIв, Санкт-Петербург пIатIу зкву абзазагIв Айба Рауф йысквш 90 йазынархаз культура хъвлапны акIвшатI.
Айззара Адуней апсуа-абаза конгресс ЙхIаракIу асовет аунашвачпагIв Эгьзакь Мусса йхIвахIврала йгIахъыртIытI. Йтшазынархара апны ауи Рауф Тархун йпа йбзазара шабгу абагъьара, агвышхвара, ауыс азцIабыргра йшыргIарбагу гIаликIгIатI. Мусса ХIабальа йпа ауи згIвадари баракьати йымазларныс, йтынха уагIа щардагIв хвы шазырбауа йгьи йшырхчауа ъайбауа дайгвыргъьарныс шизыйтахъу йхIватI. АхIвахIвра швъа ауатыкв дгIаталын дгIапхьатI АААК Аппарат аунашвачпагIв Таниа Кан. Ауи Эгьзакь Мусса йыхьызла аюбиляр согIа йыйттI.
ЙхIвахIвраква гIайщтитI Апсны Республика апрезидент Бжаниа Аслангьи. Ауи Айба йызгIвадара багъьата, йгвы щтIыхта, бзи дызбауа йцриквала дкIвыршата насыпла йырчву сквшщарда ницIырныс дйызхIвахIвтI. АхIвахIвраква йрыцызкIыз Россия апны Апсны рхIвачIвгIвы Квициниа Алхас йсальамшвъа апны Рауф Тархун йпа апатриотра зпсы йалу, зпсадгьыл гвыла-псыла бзи йызбауа дгIвычIвгIвыста йгIвытI.
РхIвахIвраква гIархIватI зыхьызква дута йгауа асасчва щардагIвгьи: Апсни России ркъральыгIва уысхагIвчва, апхьахьаква, адипломатква, агIвырагIацIщтыгIвчва, акультура анхагIвчва, йапшым акъральква йрыуу йыгIвзачва, апхьарта апны дызцапхьакваз. ЩардагIвы аюбиляр йхъатала йайхIвахIвра ахIатырла ауаъа йгIайтI.
Айззара адыргалтI Санкт-Петербург апсуа диаспори Адуней апсуа-абаза конгресси. Агвыргъьахъв йгIадгылыз рыхъаз ашва рхIватI йбергьльу адуэт «Ахщчва Берзениа». ЛыршIыйара гIалырбатI дуней анкъвакъвра щарда рпны айгIайра гIатызгаз, акультура аинститут апны «Эстрада-джаз вокал» нархарала йапхьауа Смыр Аида. АААК апны йгIандыршаз «Абаза» гвыпгьи асасчва апсуа гIахIвыщаква ддырбатI.
Ахъвлапын апрограмма йауата асасчва Рауф Тархун йпа ахчала дацхърагIата йхъырхыз «Апсуа лабиринт» фильм ахъвыкIгьи йадырпшытI. Акино ъадзахъырхуаз арежиссери аоператори дрыцта ауи йхъатала Апсны шабгу дгIахъыкIвшатI.
Айба Рауф Апсны ахъазла рахIа йбаргвыз агIамта – Абашта айсра анакIвшуз асквшква 1992-1993 рагIан апсуа диаспора дырхъадан. Ауи йуысхаща абзирала ауи йбаргвыз агIамта адиаспора рынхара ажвлара-политика бзазара апны магIын ду змаз нархарахатI. Амамыр заман агIангьи Рауф Тархун йпа закIы йашIысыз чкIвыныргIа, анаука нхагIвчва, йапшым адкIылараква дашIамсуа дырцхърагIун. Ауат йрылан аъачIвагIагIвчва шIаквагьи йбергьльу аполитика уыснкъвгагIвчвагьи.
АААК макъымршIыйарала апроект акIвнаршитI.
ЧкIвыныргIа ртшауацIыхрали физкультурали АААК ахъвшара йгьи амакъымршIыйагIв, амакъымгIаныршагIв Марыхвба Абзагв Аргвын К. йыхьыз зхъу акультура атдзы апны йынхауа Афон азъазара апхьарта апны мастер-класс акIвдыршатI. Берзениа Валерийи Марыхвба Абзагви уыжвгIанчIви музыка индустрия йазынарху рдырраква асабиква йрыцагIвыршатI, йапшым апрограммаквала ушынхуш рархIвтI, аранжировка шырчпауа чIвырхъа-чIвырхъамцара йддырбатI.
Азъазара апхьарта апны гIвстудиякI нхитI – урышв йгьи апсуа секторква йырчIвыта. Астудияква унашва рхъызцIауа Ершова Елизавети Кварцхелиа Мадини ацIайква йддырдырхьаз ашваквакI гIалырхын гвыпла йддырхIватI, амакъымршIыйагIвчва ауат аранжировка рзырыгIвтI.
АААК макъымршIыйарала апроект мастер-класс джыпха йтагылата Апсны акъалакви акыткви рпны йакIвшитI. Ауи Анчва йхъвыкI злу ашIаква ргIаура йгьи мгIва рытра йацхърагIарныс ахъазла йгIаларгатI.
«Апсуара амгIващквала» абаркIыра: Цыжвба Геннадий йгIачважвара.
АгIатраква рабаркIыра «Апсуара амгIващквала» апкъ йтата ажурналист Бебиа Екатерина Гагра къала абзазагIв Цыжвба Геннадий дйачважвитI. Айчважвара асквш 2009 агIан йанырцIатI.
Жвлара проектлыхра ащатаквала тшыбжьара акIвшатI Мгвыдзырхва кыт апны
Мгвыдзырхва кыт аквтанай апхьарта 9-11-хауа аклассква рапхьагIвчва гIвымшкI жвлара проектлыхра йазырбжьун. Ажвлара проектлыхра ащатаквала абжьагIвчва ЦкIвитариа Мати Чкадуа Лани чкIвыныргIа проектлыхра тшазубжьарныс затахъу рархIвтI.
ГIвымшкI руацIа ауат апхьагIвчва йчпачIву ауысква шгIалукIгIуш, амурадкви ахачIвкви шлухуаш, ажвлара проект шуыгIвуаш, абюджет тамамта йшупхьадзуш йазырбжьун.
Атшыбжьара йалакваз хгвыпкIта тшыршан гвыпипхьадза дара рпроект ауатыкв йгIатаргатI. АгIахIвчва рансамбль гIаныршара, апхьарта абиблиотека книгала йадгалра, апхьарта апшцIа апны гIайыра лацIара йгьи ауаъа тшпсщарта агвныргIвра – арат ахпроекткI рпны акомандаква ртахъыраква гIадырбан акомиссия рпахь йгIащтIарцIатI. Ауат рпроектква анырхча амщтахь АААКи Апсны Республика чкIвыныргIа руысквали спортли АкъральыгIва комитети рынхагIвчва злу акомиссия йайгIайыз агвып гIалырхын ауат рпроект ахчала йацхърагIуштI.
ЙайгIайта йырпхьадзатI гIахIврала кружок гIаныршара ауысла проект лызхыз агвып.
Апхьарта апны ауи апш кружок анхара адгал йауашта йаквдырпштI асквш 2023 агIан АААК агвып араъа гIахIвырта пещ ангIахъыртIы амщтахь.
Жвлара проектлыхра ащатаквала апроект Адуней апсуа-абаза конгресси Апсны Республика чкIвыныргIа руысквали спортли АкъральыгIва комитети йацыта йдырхъйитI.


Арасадзыхь кыт йауу апхьагIвчва йгьи арыпхьагIвчва 25-гIв райхIа акъала хъада ашIыпIа джьащахъваква гIамырдан шIыцра щарда рдыртI.
АшIыпIа хъвшараква рыцынхарала Адуней апсуа-абаза конгресс ахъвшара «Аимадара» проект апкъ йтата Апсны ашIыпIаквала амдараква атаджвыквнацIахтI. Апсны акъральыгIва музей, Гулиа ДырмытI йтдзы-музей, СогIвым амимункIырта, АмхIаджьырква рдзытшпурам – арат зымгIва йгIархъыкIвшатI КапIба С.Е. йыхьыз зхъу Арасадзыхь 2-хауа апхьарта апхьагIвчва.
«Асквш 2024 агIан «Аимадара» проект аджвыквыжьхра Гулиа ДырмытI йысквш 150 йаквхIыршварныс йаквхIкIтI. АгIвгIвы йтдзы-музей йахъазымкIва ацIайква датшагьи аджьащахъвараква шдхIырбушыз хIазхъвыцтI», – йхIватI ашIыпIа хъвшараква рыцынхарала АААК ахъвшара анхагIвы Симониа Херсон.
Аэкскурсия Апсны акъральыгIва музейла йгIалагатI. АцIайква апещква зымгIва йырнардылуамцара апхъанчIви заман йгIашIарышвта уахьчIвамшдза Апсны атурых рархIвтI. АпхьагIвчва йрымагIальаматдзата апсуаква рбзазари ргвбайари йырпщылу апкъыгIваква йырпшуан, йрымаджьащахъвахатI ауат апсабара турых ахъвшара аэкспонатквагьи. Амдара йаналга асабиква амузей апшцIа апны йаму, апхъанчIвиква апсчва ъацIарцIуз ахIатгвын ддырбатI. Ауи амщтахь ауат Воронов Юрий йчвахъабага йазцан апхьахьа йбзазари йынхари йырзынархаз агIахIвахра джьащахъва йаздзыргIвытI.
ЙгIвбахауа тыпта ауат апсуа литература ащатащтIацIагIв Гулиа ДырмытI йтдзы-музей йдырцатI. Апещква руацIа гIамдарала йгIашIамсуата асасчва шIаква агIвгIвы йгIайыквчважвауа афильмгьи ддырбатI, амузей апны йзызсакъуа йынкъвыргауа, йгIвыта йрыму ауи йбжьы йаздрыдзыргIвтI.
«ЗымгIвагьи йшырдыруа апшта, асквш 2024 Гулиа ДырмытI йысквшта йдыртлапIитI. Ауи абзирала уагIата йхIызгIайуа агалагьи йщардагIвхатI. Угвы йалахIитI акъала абзазагIвчва йырхъазымкIва, уахьчIва апшта, акытква йгIартыцIта уагIа ъахIызгIайуа. Гулиа ДырмытI апсуа кыт, ауи акультура, алкIгIараква бзибара ду рызйыман», – лхIватI амузей адиректор Корсайа Светлана.
Ауи йшылхIвазла, Арасадзыхь апхьагIвчва ауысагIв йыршIыйара бзита йырдыруата йгIацIцIтI, аджв аджв дапикъьахуа збарла ауи йуысаква гIархIватI. Ауи амщтахь амдагIвчва ргвып а-Конгресс анхагIвчва рыцта СогIвым амимункIырта йцатI. Ауаъагьи тшытракI рыла пшытI.
Ауи амш асабиква райхIарагIв амимункIырта рыцIа ргвы йгIатахатI. МачIкIгьи йацIырхIауамца дасузлакIгьи амимунква йырчатI, рчпащаква йырхъвыхтI.
«Амдара швабыж йджьащахъван. ШIыцрата йыгIдырыз зъарайа! ЗымгIва рацкIыс лахIвара гIахIылазцIаз амимункIырта акIвпI – хIыуа щардагIвы ауаъа зынгьи йгьаъамызтI», – лхIватI апхьагIв Амычба Миранда.
АдгалагIвчва «Аимадара» проект надырдзара, шIыпIата йгIаланакIуа дрыщардара ргвыгъапI.
«ХIара апхъахьылагьи асабиква дырра шIыц гIазлырхуа амдараква адыгIгалуаштI. ЙахьчIва амдара йащтагIайуата ацIайква Апсуа къральыгIва драмтеатр апны «Йари лари» ргылчIв йапшырныс билет рызгIахIахвтI. Аспектакль Гулиа ДырмытI йгIвыра «АчкIвыни апхIвыспи рсальамшвъаква» йгIахъырхын йдыргылтI», – йгIаликIгIатI Симониа Херсон.
Уыс щардала йырчвыз амш амара нурква гIазквпхуз АмхIаджьырква рдзытшпурам апны амдарала йалдыргатI. АпхьагIвчва щыбжьан йырчара шатахъызгьи гьырхъмаштылтI – ачара а-Конгресс акъарула йадыргалтI.
«Аимадара» проект чкIвыныргIа йджьащахъву, турых зпщылу ашIыпIаква шырдыруаш йазынархапI. АдгалагIвчва йыргвыгъапI ареспублика акытква йырту асабиква апхъахьылагьи кIара узырдыруа амдараква рзадыргалларныс.